text:
Teologjie
La teologjie e je a la letare il studi di Diu (dal grêc theos ven a stâi Diu e logos ven a stâi studi).
Il cjamp di opare de teologjie si slargje a ducj i temis leâts a la religjon. La peraule e je stade doprade pe prime volte tai scrits di Platon.
La teologjie e à pe fonde une cualchi veretât de religjon stesse par cui par esempli la teologjie cristiane e je fondade su la credince in Gjesù Crist e te so predicazion. Il studi de religjon di un pont di viste neutrâl al è invezit clamât filosofie des religjons.


c: text/html

text:
La bande Stramaccioni e va indenant a sunâ la sô musiche cun caratar, cualitât di zûc e concretece ancje cuintri dal Parma. No son mancjâts nancje cualchi erôr e cualchi ingjenuitât, ma propit tai moments di dificoltât la scuadre e à tignût bot e e à tirât fûr lis ongulis e i talents. Cussì e je finide 4 a 2 pai blancs e neris, che si confermin te tierce posizion in classifiche.
L’Udin si presente cuntun arbul di nadâl flessibil – difese a cuatri e Di Natale di bessôl in prime linie, che in cierts moments si zove dal avanzament di Thereux che al stramude il 4-3-2-1 intun 4-3-1-2 – cuintri dai emilians che Donadoni al met in cjamp cul modul 4-3-3.
Tal prin cuart di ore lis dôs scuadris si studiin e si controlin. La prime iniziative ofensive che e merete segnalade e je chê che si disvilupe sù par jù al minût numar 19 su la linie Badu-Totò, ancje se al è il Parma, mancul di cinc minûts plui indenant, a vierzi lis segnaduris cun Mauri, che al profite di une distrazion difensive de scuadre furlane.
L’Udin al reagjìs cemût che al covente: Badu al confezione un balon saurît pal un a un di Di Natale, Karnezis al siere la puarte ai cuintriatacs dai ducâi e di une acelerazion di Widmer al nas il gol dal prin vantaç temporani dai furlans cul cross dal zuiadôr svuizar che al rive a Totò, che al segne. Al somearès che il prin timp si sieri cul 2 a 1 pai parons di cjase, ma nol è cussì. Widmer al bute jù Mauri in maniere ingjenue: rigôr e gol di Cassano.
Tal secont timp l’Udin nol cambie ni struture tatiche ni formazion. La scuadre di Stramaccioni e incrès la sô pression ofensive cun Kone, Di Natale, Thereux e cui inseriments di Hertaux. Propit di une acrobazie dal difensôr francês cun licence di lâ in atac al rive il 3 a 2 che al see lis gjambis ai aversaris. A chest pont l’Udin al rinfuartìs lis liniis difensivis, cun Domizzi al puest di Kone, e al lasse Di Natale di bessôl a tignî in vuaite la difese dal Parma. Tai ultins vincj minûts e je glorie ancje par Muriel, che – compagn di Di Natale che al va a sostituî – al mostre di vê recuperât dopo des pachis cjapadis cu la Lazio e al palese energjie e dinamisim, intant che il Parma al reste in dîs cu la espulsion di Acquah.
Dal contribût dal colombian si zove dute la scuadre, atente indaûr e vivarose indenant, e in particolâr Therau che al rive a meti tal sac il balon dal 4 a 2 finâl.
E je fieste grande: gjoldìn, stin «calmuts» e anìn dilunc.
Domenie che e ven: Udin-Cesena.

robotstxt: allowed

filter: keep


text:
Un apontament al cine cu la tradizion musicâl de zone francoprovençâl de (ex) provincie di Turin.
Al è chel di vuê a 6 e mieze sot sere li dal Cinema Massimo di Turin, cuant che e sarà la proiezion di Lou soun amis, il documentari di Luca Percivalle e Flavio Giacchero, che al da cont di une ricercje antropologjiche disvilupade vie par cinc agns, tra il 2011 e il 2015, dedicade al « sunôr amì» de musiche popolâr e de lenghe francoprovençâl tes Vals di Lanzo.
Il cine al conte di une identitât che e esist e che e resist, ancje cul fâ fieste, cul cjantâ, cul sunâ e cul balâ, te cuotidianitât e in maniere naturâl.
Ancje la descrizion e je naturâl e libare: lis imagjinis a presentin paisaçs, personis e situazions cun partecipazion, cun rispiet e cence invadence e lis personis e lis situazions stessis si contin e a contin ce che a fasin e ce che a pensin in maniere sclete e doprant la lenghe mari.
Lou soun amis al ven presentât te innomenade sale, che si cjate dongje dal Museu dal Cine, inte suaze de edizion di chest an di Piemonte Movie gLocal Festival, che al è in plen davuelziment juste in chescj dîs, di miercus ai 8 di Març fintremai domenie ai 12.


text:
A son bielis gnovis chês che a rivin dal mont de musiche cjantade tes lenghis minorizadis – ma resistentis – de Europe.
Joibe ai 30 di Avrîl a Nashville (Tennessee – USA) e je stade dade fûr la liste dai vincidôrs e dai segnalâts inte edizion 2014 dal International Songwriting Competition.
Tra chescj a son ancje i Saber Système, zovinuts di Poranh, parincj – e no dome in tiermins musicâi – dai Gai Saber, che a àn vût une menzon speciâl te sezion world music cuntun toc dal titul La Libertat, une cjançon che e met dongje eletroniche, rock e sugjestions che a rivin de tradizion des tieris d’Óc cuntun test là che si incorsin l’ocitan, il spagnûl e il francês.
La gnove e je stade dade fûr îr su Onde Furlane inte gnove pontade di Babêl Europe, che si pues scoltâle ancje vuê in repliche a une dopo di misdì, no dome sui 90 Mhz in Friûl ma ancje in rêt
e cu la gnove App, e di doman indenant ancje tal archivi web de radio libare dai furlans.
Une altre segnalazion, che o cjapìn sù simpri di Babêl Europe, e je chê dal gnûf singul dai sarts Ratapignata.
il so titul al è Nino (Su mali connotu) e al è un omaç ae figure di Antonio Gramsci in forme di cjançon rocksteady, che al è compagnât ancje di un biel video, zirât tra Abas, Casteddu e Turin de bande dai nestri amîs di Eja TV.
E simpri in cont di musiche e lenghis, al merete ancjemò segnalât che in Val di Fasse e je in plen davuelziment la edizion di chest an de Aisciuda Ladina.


text:
Vinars ai 14 Avost, h 21:00
Ideazion e metude in sene
par cure da la
Companie teatr āl di Ruvigne
Li dal Templi Vegjetāl
Cheste storie une vore origjināl, pensade scrite e metude in sene cun estro e vivarosetāt da la Companie teatrāl di Ruvigne, nus puarte, a traviers di une schirie di invenzions e situazions di murī di ridi, intun passāt che in aparence al somee lontanon di nō, ma che al tocje cuistions di grande atualitāt, tratadis cun divertiment e ironie.
Protagoniscj a son i prins oms primitīfs che a ąn za dafā cui problemis da la diviersitāt, cu lis tensions, lis conflitualitāts e lis fragjilitāts che a partegnin ancje al om di vuź.
Se al plūf, la sere dopo
Coltā une tiere di diviersitāts
Miercus ai 29 _ h 21.00
Dibattit cun testemoniancis
Vinars ai 31 _ h 21.00
Inaugurazion da la mostre video instalazion di Beltramini-Toniutti
Alexian ta la chave in concert
Lunis ai 03 _ h 21.00
Joibe ai 06 _ h 21.00
Presentazion dal libri di Tito Maniacco
... E intant i ai dibot 60 agns...
Domenie ai 09 _ h 19.00
Concert in onōr di Giorgio Ferigo
Lunis ai 10 _ h 21.00
film di Franco Piavoli
Miercus ai 12 _ h 21.00
Conference di astronomie di Nando Patat
Vinars ai 14 _ h 21.00
Comedie teatrāl
Martars ai 18 _ h 21.00
Inaugurazion da la mostre di Paolo Comuzzi
Conference di Philippe Daverio
Miercus ai 19 _ h 21.00
Sabide ai 22 _ h 21.00
spetacul cun premiazion
Martars ai 25 _ h 18.00
laboratori cun Altan + proiezion
Vinars ai 28 _ h 21.00
Presentazion dal libri par cure di Angelo Bertani
Domenie ai 30 _ h 10.00
laboratori cul artist Chris Gilmour
Incuintri public cun Esther Mahlangu
Martars ai 01 _ h 20.30
Progjet par cure di Gianni Sirch
Inaugurazion da la piture murāl di Esther Mahlangu
Sabide ai 05 _ h 18.00
Domenie ai 06 _ h 10.00
cun Esther Mahlangu
Martars ai 08 _ h 20.30
Incuintri-testemoneance cun Aldo Gonzales Rojas, indian indigjen dal Messic
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Partigjan
Il partigjan al è un combatent armât che nol fâs part di un esercit regolâr, ma a un moviment di resistence organizât in grups. In Italie, cu la peraule partigjan, si intint normalmentri cui al faseve part de Resistence taliane in te Seconde Vuere Mondiâl. Carateristiche dal partigjan al è il no vê intor une divise militâr.
La vuere partigjane e je scuasit simpri une vuere di resistence cuintri une ocupazion militâr, une colonizazion di un teritori de bande di cualchi paîs. Tal chest sens, si ricuardin l'Esercit di liberazion de Jugoslavie, la Resistence todescje (la Rose Blancje e la Rote Kapelle). Jerin moviments partigjans ancje tal cas di vueris civîi come tal câs de vuere civîl spagnole.
Carateristichis dal partigjan[cambie | modifiche il codiç]
- Partecipazion volontarie
- Nol puarte une divise militâr o cualchi segnâl di ricognossiment (pal dirit internazionâl al ûl di jessi une fuarce iregolâr)
- Organizazion in grups armâts
Leams esternis[cambie | modifiche il codiç]
- Partigiano, tal vocabolari di treccani.it
- Partigiano, te enciclopedie di treccani.it


text:
Domenie ai 3 di Avrîl al cole l’inovâl numar 939 di chê dì cuant che l’imperadôr Indrì IV i de al patriarcje di Aquilee Siart il titul di «Comes Fori Julii, Dux et Marchio» e cun chel il podê temporâl sul Friûl.
Al è une altre volte il moment di memoreâ la creazion dal Stât patriarcjâl e duncje de Patrie dal Friûl. Al è une altre volte il moment di ricuardâ chei fats, soredut par fâ un pensament in cont dal Friûl dal dì di vuê e di chel dal avignî.
E je une fieste – e cun chê une ocasion di riflession – che e tocje sei il Friûl che al è in Friûl sei il Friûl che al è pal Mont. Cun di plui, dal an passât chê ricorence e je deventade une fieste uficiâl, stant che tal mês di Març dal 2015 il Consei regjonâl de regjon autonome Friûl-VJ al à fate buine une leç di pueste.
In Friûl e ator pal Mont la Fieste de Patrie e ven memoreade cuntune schirie di events e iniziativis. Noaltris di Lidrîs e Butui, che o vevin tacât a meti dongje manifestazions di pueste za tal 2003, par chest an, par resons di caratar organizatîf, o sielzin une forme plui risiervade pes celebrazions. Cundut achel o cjalìn cun interès ce che al nas ator, propit in ocasion de Fieste de Patrie, a tacâ des celebrazions uficiâl che si fasaran a Gardiscje juste ai 3 di Avrîl e o conseìn di dâ un cuc al sît de ARLeF, là che a son segnalâts la plui part dai events che a vegnin inmaneâts in Friûl vie par chescj dîs.
Sgarfant ator pe rêt si cjatin ancjemò altris informazions. Vuê a buinore, par esempli, al sarà interessant scoltâ la pontade di Dret&Ledrôs su Radio Onde Furlane, dedicade propit ae Fieste de Patrie dal Friûl.
Simpri vuê a buinore si screin lis iniziativis inmaneadis pe ocasion de bande dal Comun di Udin, che a son dutis presentadis cuntun titul une vore interessant – Friûl, Patrie di ducj. Udin 2016 – e che a vegnin ‘batiadis’ cuntun incuintri in biblioteche là che si fevele propit di Friûl, di storie, di atualitât, di politiche, di economie, di identitât e di autoguvier, lant daûr dai contignûts di Ripensare la nazione, il gnûf libri di Giorgio Cavallo, che al met dongje diviers argoments e diviers aspiets de ‘cuistion furlane’.
In cont di cheste zornade e de sô impuartance pal Friûl, pe sô storie e ancjemò di plui pal so avignî, o vevin scrit za tai agns passâts, tal blog e ancje inaltrò.
Nus somee che chês stessis riflessions, dongje di chês che a saltin fûr di Ripensare la nazione e magari ancje di chês che a salataran fûr des discussions stiçadis di chel libri, a sedin alc di bon ancje par chest an.
O pensìn che la Fieste de Patrie no sedi ni nostalgjie ni mitologjie, ma ben un moment par dâsi dongje, par pensâ e par fâ alc di bon e di gnûf, a pro dal ‘Friûl in Friûl’ e dal Friûl che al è pal Mont, a pro di un Friûl che al è Patrie di ducj e ducj i dîs.


text:
Castello di Gradara: visite guidate e orari Castello di Gradara Il Castello di Gradara informazioni e visite Gradara Rocca di Gradara Castello di Gradara Castello di Gradara, sito ufficiale a Castello di Gradara Il Castello di Gradara Castello di Gradara Orario di apertura LG 0069 Il Castello di Gradara Marche .luigi grassi
-
Recent Posts
- Castelli
- Il Castello
- Castello Di
- Hotel Castello
- Torre Castello
- Castello Sforza
- Castello Del Buonconsiglio Trento
- Trento Castello Del Buonconsiglio
- Castello Buonconsiglio Trento
- Cairoli Castello
- Museo Castello Del Buonconsiglio
- Castello Di Torino
- Castello Di Buonconsiglio
- Castello Di Milano
- Torre Principale Del Castello
-
-


text:
Une sossedade continue. Chievo e Udin a metin adun une partide flape e lamie, cun trê/cuatri ocasions di gol (dôs/trê pai blancs e neris e une pai parons di cjase) in passe novante minûts. Tante ploie e atacs a sec.
La mancjance di zûc e di spetacul e je tâl che e podarès jessi un câs pe trasmission televisive «Chi l’ha visto?». Cundut achel a son almancul trê elements positîfs: l’Udin nol fâs erorats in difese, l’Udin nol piert, l’Udin al cjape almancul un pont.
Tal prin timp l’Udin al fâs par sigûr alc di plui dai parons di cjase. I blancs e neris a cjapin sù la iniziative, cul om di ordin Hallfredsson e cul dinamisim di Jankto e Fofana, intant che il Chievo al rispuint in cuintripît, ancje se ni lis zebrutis ni i mus a rivin pardabon a fâsi viodi des bandis di Sorrentino e di Karnezis e la uniche conclusion e je un scjuc di Pellissier fûr bersai.
Dopo dal interval la musiche e somee vê un ritmi plui alt, almancul rispiet ae prime frazion. L’Udin al conferme di vê alc di plui par ce che al tocje la determinazion e la iniziative, ma la produtivitât e la precision sot puarte no si viodin: e rive une conclusion di cjâf di Zapata, ma la bale e va unevore plui indalt de travierse.
A passin i minûts e tra i parons di cjase Pelissier al lasse il puest a Inglese, ma tal atac dal Chievo nol cambie nuie.
In difese, invezit, la scuadre di Maran e piert Cesar, che cun doi cartelins zâi al ven al finìs prime la sô partide. Di chê altre bande, pal Udin e rive une conclusion cul cjâf di Samir suntun corner di Halfredsson.
Il ritmi e la tension agonistiche a van al mancul, la fin de partide si svicine e al minût numar 84 e rive l’unic moment di zûc che al merete pardabon ricuardât: punizion di Hallfredsson, spuinde di Danilo, tîr cul cjâf di Ali Adnan e intervent di Sorrentino che al tocje la bale cu la ponte dai dêts e le mande in corner.
Al podeve jessi il svolt de partide, a pro dal Udin. Nol è stât cussì e dopo cuatri minûts di recupar l’incuintri si siere cence vinçûts e cence vincidôrs.
Al reste il fastidi e il gnervôs che al ven cuant che si lei o si sint ator che l’incuintri cui veronês al sarès «il derby dal triveneto» (Di ce? Ma alore al à reson cui che al scrîf che in dì di vuê tal Stât talian a son di plui chei che a pensin che al esisti chest «triveneto» di chei che a crodin che al esistis Diu, cemût che si lei achì a pagjine 125), ancje se al sarès stât compagn se la partide e fos stade plui biele.


text:
La
prime setemane di Otubar il comitât sientific dal protocol di
Donostia al à stazât lis propuestis rivadis vie pe Vierte e pal
Astât di centenârs di realtâts sociâls espression des comunitâts
minorizadis de Europe e lis à metudis jù intun document unitari.
L’intindiment al è chel di svilupâ un protocol par garantî i
dirits linguistics. Il lavôr al è partît de Declarazion universâl
dai dirits linguistics di Barcelone in maniere di passâ di un test
che al met dongje la liste dai dirits a di un che al propon invezit
misuris concretis par dâi sostance a chei dirits. Ai 25 di Otubar il
comitât organizadôr (che al met adun Linguapax International,
CIEMEN, ELEN, UNPO, ECMI e Pen International) al proviodarà a
staronzâ il test fat bon dal comitât sientific. La presentazion
publiche dal protocol e je in program ai 17 di Dicembar a Donostia.
Font:
Protokoloa.eus,
05/10/16


text:
dissabte, de juny 09, 2007
Viers i esams
Vuê o ai studiât un grum. no sul seri, fisiche, e un pôc di C#. Ma, come probabilementri ducj a san, al è il prin no il secont che mi preocupe. Sperin ben. I esams a scomencin ai 19 mi pâr, vie par une setemane, dopo une pausute, e o dovarès rivâ a viodi i RedHotChiliPeppers a Udin (cuant mai tornarano?) e dopo ancjemò un dôs setemanis di dâi sote. Po forsit polse. Chê altre sere o jeri un un dai mei piês moments, no rivavi a fâ nuie, al mancjât pôc par butâmi ju dal barcon. Bon, po al è passât, planc a planc, però no sai, o ai simpri voie di lâ vie, o ai gole di fâmi un biel viaç, i viaç mentâi no son plui vonde, si fevelave di lâ un pâr di diis in Grecie, cuissà. Cumò a cjase a son trê argjentins, amîs di P., tipo un al à la me etât, però lui al è ca, e jo no soi in Argjentine. Un seri al varès di tornâ a studiâ cumò, ma al è ancje sabide, a larai a sparâ cazzadis cui argjentins. o un biel filmut. di lâ si sint chel imprest tipo armonighe, che doprin pal tango, il bandoneon, o larai di lâ, a sintî i tangueros, a gjoldimile cussì. A comunque une setemane a vonde frescje e ploie. No sai cuant che tornarà. Îr di sere i argjentins mi àn fat sercjâ fernet cun coche. al sa di midisine
Zontât di Andri a lis 20:48
Etichetis: Argjentine, drinks, musiche, seradis, timp, universitât
Subscriure's a: Comentaris del missatge (Atom)


text:
E jere partide plene di morbin in siele a la sonde Rosetta ai 2 di Març di 12 agns indaûr, braurose di jessi la prime a podê sbarcjâ suntune comete e seneose di fâi viodi a dut il mont cemût ch'a je fate une "bale di nêf sporcje" come ch'a la clamin i astronoms. Un viaç di dîs agns tal spazi a nol è come la strade dal ort e il Lander Philae, ch'al è il non ch'a i àn dât, a cjaval de sonde Rosetta a 'nd à viodudis di cuetis e di crudis, jessint che d'inprim e je stade cjapade a pidadis de Tiere e dal planet Mart, par dai la juste fiondade e dreçâle su le orbite corete viers la comete 67P/Churyumov Gerasimenko. I merecans a ju clamin "fly by" chei passaçs daprûf dai planets e chei i rispuindin cuntune pidade tant che tes gjostris svolantis a cjadene. Daspò e à scugnût sghindâ ducj i asteroits ch'a i passavin par dongje te fasse di là di Mart, cul risi di lâ a fracassâsi cuintri; nol è stât un viaç facil ma ae fin tante sodisfazion cuant che insiemi a Rosetta a son jentradis in orbite ator di chê famose comete dal non lunc e stravagant. Cence fevelâ dal ingropament di cuel cjapât tal tocjâ la scusse de comete, daspò vê lassade Rosetta par butâsi jù di bessole tal vueit. La gjonde e jere cussì fuarte ch'a no si è inacuarte che lis çatis ch'a vevin di tignîle peade a la scusse, a no àn lavorât ben fasintle saltâ vie dal puest là che e veve di fermâsi; e pensâ che il non dal puest, Agilkia, su la Tiere in Egjit al è chel di une isule une vore dongje di che di Philae ch'al sarès il sô non. Di fat, pene tocjât il plan, i someave ch'al fos dut in regule, jessint che la batarie e veve lavorât avonde a lunc par dai il timp ai panei solârs di vierzisi. Magari cussì no il plan al jere dut in ombrene e a la fin de batarie e je jentrade in come cence dâ plui segnâi di vite. I sienziâts de NASA a àn sperât fin tal ultin che la stagjon cometarie plui soreglade e podès tornâ a dâi fuarce, ma nol è stât câs e aes 11 dal 27 di Lui a àn scrit la muart de puare Philae. A mi ven un grant lancûr cjalant la figure ch'a fâs viodi Rosetta parsore Philae ch'a somee dai l'ultin salût; a no sa mighe ancjemò che jenfri doi mês e fasarà che stesse muart ancje je sbarcjant plancut, plancut su la scusse de comete, par zirâ par simpri ator dal Soreli insiemi cun jê. Magari cussì no chei ch'a van tant lontan a no tornin plui indaûr.
di Bepi Zefon


text:
A mancjin pôcs dîs ai 19 di Novembar, cuant che a Moena, te ladine Val di Fasse/Val de Fascia, li dal Teatri Navalge si fasarà Suns Ladinia – Festival dla ciantia ti lengac di mendranza, la manifestazion dedicade ae produzion musicâl tes lenghis minoritariis de Europe alpine e mediteranie.
Cun di plui chi di mancul di trê setemanis al sarà il prin di Dicembar cuant che a cuatri e mieze dopo di misdì si screarà in maniere uficiâl la seconde edizion di Suns Europe, il Festival european des arts tes lenghis minoritariis che si fasarà a Udin li dal Teatri gnûf Giovanni da Udine.
La gnove pontade di Babêl Europe, l’apontament cuindisinâl che al puarte lis scoltadoris e i scoltadôrs di Radio Onde Furlane a torzeon tra grups, soliscj, lenghis, musichis, minorancis e nazions cence stât, vuê in direte a 11 a buinore e doman in repliche a une dopo di misdì, no podarà fâ di mancul di cjalâ in direzion di chês dôs manifestazions.
Par chel, e sarà une trasmission dedicade a Suns… di ogni sorte. Di une bande, cu lis ultimis gnovis in cont de manifestazion che si davuelzarà cheste sabide, ancje parcè che e je une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature. Di chê altre propit cul inviament dal cont par ledrôs in direzion di Suns Europe e cu la scolte des cjançons di cualchidun dai protagoniscj de sezion musicâl di chê manifestazion.
Te scjalute dal program al sarà ancje alc altri, sgarfant ator tra jessudis discografichis babelichis saltadis fûr tai ultins mês, a tacâ di Navega!, il disc plui resint di Moussu T e Lei Jovents e di Lis conseguenzis dal deliri, il secont cd di Rive No Tocje.
Babêl Europe si pues scoltâle su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e, dopo des dôs emissions di vuê e di doman, ancjemò in rêt.


text:
La ARLeF e à domandât a Dj Tubet di creâ une cjançon par contâ la storie dal Friûl ai zovins. Pe realizazion dal video, che al deventarà la imagjin promozionâl uficiâl de Fieste de Patrie dai 3 di Avrîl dal 2016, al è stât istituît un concors viert ai regjiscj.
La gnove creazion artistiche di Dj Tubet (il rapper di Nimis) si clame “No sta a contâmi dome chê storie”, fate insiemi cu la cjantante Camilla Gras, in art Milly, che pe prime volte e cjante par furlan. La cjançon e à tant che suaze la storie di un soldât in trincee dilunc de I Vuere Mondiâl che, inte spiete dal gnûf ordin di atac, al ripasse lis tapis plui impuartantis de storie dal Friûl fasint cussì une piçule riflession su la vuere, la pâs e lis sôs lidrîs. I ponts storics listâts a doprin tant che font il libri “La nestre storie” di pre Checo Placerean e, inte composizion de base rap, e je une citazion melodiche dal cinccent di Zorç Mainerio: “Putta nere, bal furlano”.
La ARLeF e à decidût di sostignî e doprâ chest progjet, tant che veicul multimediâl promozionâl de Fieste e ancje par un fin didatic. Il materiâl di Dj Tubet, di fat, al pues jessi concepît tant che colone sonore e strument didatic pe divulgazion e la riflession storiche furlane des origjins ae I Vuere Mondiâl, ufrint une cronologjie semplificade cu la zonte di materiâl poetic. La base musicâl, cun di plui, a pues jessi doprade tant che strument par cjantâ il test de cjançon cussì cemût che al ven furnît, o cambiantlu a plasê dal insegnant.
Il vincidôr dal concors di ideis pe realizazion dal video de cjançon al è il monfalconês Massimo Racozzi. La Comission tecniche sientifiche de Agjenzie, tra i siet presentâts, e à sielt il lavôr dal architet, regjist, senegjatôr e ilustradôr che, in colaborazion cun Stefania Carlotta Dal Bianco e Maurizio Mattiuzza, al crearà l'acompagnament visîf des peraulis de cjançon, cuntune storie ideade e fate doprant la tecniche dal dissen animât fat a man. In passât, Racozzi al à lavorât par aziendis di rilevance nazionâl e cun artiscj ancjetant famôs tant che Elisa e Il Volo.
La cjançon
Il test
Il video
Materiâl didatic pes scuelis


text:
Karol Borsuk
Karol Borsuk (8 di Mai dal 1905 - 24 di Zenâr dal 1982) al fo un matematic polac. Nassût a Varsavie, al si laureà e al deventà dotôr inte Universitât di Varsavie, rispietivementri intal 1927 e 1930.
Membri de Academie polache di siencis dal 1952. La sô aree di interès principâl e fo la topologjie; al è cognossût pal teorem Borsuk-Ulam.
Publicazions[cambie | modifiche il codiç]
- Geometria analityczna w n wymiarach ("Gjeometrie analitiche in n dimensions", 1950)
- Podstawy geometrii ("Fondaments de gjeometrie", 1955)
- Theory of Retracts (1966)
- Theory of Shape (1975)
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Biografie di Karol Borsuk


text:
Ai 3 di Avrîl dal 1077, a Pavie, l'imperadôr Indrì IV al sancive la nassite dal Stât Patriarcjâl furlan, tant che premi pe lealtât dal Patriarcje Siart che, dilunc de vuere civîl cuintri l'imperadôr, si jere metût de sô bande. Pal Imperadôr la poie dal Patriarcje e jere stade fondamentâl par afermâ il so podê. L'at di costituzion de Patrie dal Friûl al ven fissât de Bole imperiâl dal Re di Gjermanie Indrì IV di Franconie che o ripuartìn sot vie il test integrâl:
“Intal non de Trinitât Sante e Indivisibil. Nô Indrì, Re cul favôr pazient di Diu, lant daûr dal esempli dai nestris paris, che intal segn de fe juste a faserin sù cui lôr bens glesiis a Diu, e daspò lis insiorarin sedi cun ce che a vevin di lôr, sedi cun ce a vevin otignût cu lis tassis dal Ream, vint passât i dîs de nestre zoventût in salût e in mût onest, e par che la nestre vite e puedi gjoldi ancje intai agns che a vignaran di timps ancjemò plui gaudiôs e pacjifics, o volìn lâ indevant cun diligjence in ativitâts cussì fatis.
Par chel, o volìn che ducj i sudits di Crist e nestris, sedi chei che lu son vuê, sedi chei che lu saran in avignî, a sepin che pe salvece de nestre anime e pes intervenzions de nestre mari cetant nobil, l’imperadore Agnês, de nestre muîr e regjine Berte, e di altris nestris sudits fidêi, tant a dî l’arcivescul di Milan Teodalt, chel di Ravene Vipert, e ancje daûr de domande dal nestri cetant cjâr cancelîr Grivôr, vescul di Versei, di Burcart vescul di Losane, di Epon vescul di Cize, di Benon vescul di Osnabrück, dal duche Liutolt e dai marchês Vielm, Açon e Adalbert, e pal servizi fidêl dal patriarcje Siart, o proferìn e o trasferìn al patriarcje Siart, ai siei sucessôrs e ae Glesie di Aquilee, la Contee dal Friûl e la vile clamade Lucinins, cun ducj i dirits e i beneficis che al veve il cont Luduì inte istesse contee, e cun dut ce che i partignive al Ream e al Ducât, tant a dî lis convocazions dai plaits, il dirit di fodri e ognidune e dutis lis jentradis leadis a chest dirit o che a podaran divignî, par cualsisei cause o reson, in avignî.
O ordenìn che nissun marchês, cont, viscont o altris personis cun cualsisei incarghe intal nestri Ream, no olsin disprivâ, angariâ, insidiâ la Glesie di Aquilee e il nestri nomenât fidêl sudit patriarcje Siart e i siei sucessôrs intes cjossis achì proferidis e trasferidis. Se cussì al ves di sucedi, il colpevul che al sedi cjastiât cuntune amende di cent liris d’aur, mieze pe nestre cjamare fiscâl e mieze pe Glesie di Aquilee. E par che cheste nestre donazion regâl e puedi restâ salde e cierte, o ordenìn che si le scrivi ta cheste cjarte e che i si meti sù il segn dal nestri sigjîl.
Segn dal nestri Signôr Indrì Cuart, Re invincibil.
Lu cognòs jo, Grivôr vescul di Versei e cancelîr intal puest dal Signôr Istolf, arcivescul di Colonie e arcicancelîr.
Dât intal an 1077 de incjarnazion di nestri Signôr Gjesù Crist, indizion diesimecuinte, an vincjesimsest de nomine di Indrì Cuart, vincjesimcuart dal so Ream.
Fat cun gjonde a Pavie.”
La prime edizion de Fieste, si è davuelte a Aquilee, tal 1977, nûfcentesim aniversari dal diplome di Indrì IV. Ideadôr e grant protagonist de edizion di scree al è stât pre Francesc Placerean, che dopo i fo intitulât l’ Istitût Ladin Furlan, l’ent che par agns al à coordenât i events celebratîfs.
Intai dîs de "Fieste" su dut il teritori furlan a vegnin fatis diviersis manifestazions che si sierin intun unic event celebratîf organizât ogni an intun comun diferent dal Friûl.
Tacant dal 2002, an che la fieste e je stade fate intal comun di Dael, la manifestazion e à otignût la adesion uficiâl des provinciis di Gurize, Pordenon e Udin, des trê diocesis furlanis e de Regjon, cjapant sù un significât unitari e unificadôr pal teritori de Patrie dal Friûl. A partecipin aes variis iniziativis organizadis pe ricorence anuâl ancje i Comuns cjâfluc dal Friûl e l'Ufici Scolastic Regjonâl, cun tancj ents locâi e realtâts associativis dal teritori.
Lis edizions sucessivis de Fieste de Patrie dal Friûl si son fatis a Pantianins, intal 2003; a Spilimberc, intal 2004; a Davâr, intal 2005; a Cormons, intal 2006; di gnûf a Aquilee intal 2007; a Cordovât, intal 2008; a Buie, intal 2009; a Lucinîs, intal 2010; a Manià, intal 2011; a Cjarlins, Muçane e Sant Zorç di Noiâr, intal 2012; a Dolegne, intal 2013; a Cjavàs, Fane e Midun, intal 2014 e a Cividât, intal 2015.
Il 2015 al è stât l'an che al à viodût ricognossude uficialmentri de bande de Regjon la Fieste de Patrie dal Friûl, in graciis de aprovazion de leç n. 6 dai 27 di Març: il so obietîf al è chel di ricuardâ e valorizâ lis origjins, la culture e la storie di autonomie dal popul furlan.
Daûr dai articui de Leç, la “Fieste de Patrie dal Friûl” e previôt la organizazion di une cerimonie publiche là che a vegnin ricognossûts i valôrs civîi e culturâi che, ancjemò vuê, a caraterizin la identitât furlane. Ogni an, a vegnin metûts dongje ents e scuelis par fâ ativitâts cul fin di sensibilizâ i zovins su lis tematichis de autonomie e de identitât.
L.R n. 6 dai 27 di Març dal 2015


text:
COGNONS DAL FRIÛL
Midiant de storie dai cognons furlans, si fâs ancje la storie dal nestri Friûl. Chest mês us proponìn i cognons di imprenditôrs furlans.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
DANIELI
Dal non di persone Denêl. Presint a Udin e Buri, plui difondût intal Venit e inaltrò in Italie. 1300 olim Danielis di Oculo, 1411 Jacobo Denelle a Sant Denêl.
DE ECCHER/ECCHER
Il cognon Eccher al è carateristic di Sapade/Plodn e al ven dal non di un borc di chê localitât turistiche. Ecche o Ekke intal dialet todesc di Sapade/Plodn e vûl dî “rilêf modest” o “cuel”.
PITTINI
Al pues derivâ dal non feminin antîc Pitie o plui probabilmentri di un diminutîf di Pit, che al è un diminutîf dal non Pieri. O visìn ancje che pit o piti si dopriju intal lengaç infantîl par dî ucielut o, in cualchi lûc, poleç. Al è carateristic di Glemone: 1552 Vizenzo figliolo di mistro Biasio Pitin de Artegna. Al è rapresentât ancje a Udin, Darte, Pordenon, Buie, Osôf, Tarcint, Tor di Zuin. A Mulinis di Tarcint il toponim casa Pittini.
SNAIDERO
Non di un mistîr, de peraule todescje che e vûl dî sartôr. Intal secul XV a Glemone a jerin un lanzilutus dicrus Snaider e un Leonardus Snaider. Cumò si pues dîlu tipic di Maian e Mels in comun di Colorêt di Montalban. Presint a Udin, Turide e Rivis di Sedean.
SOLARI
Di Solâr (o simii), toponim che al significhe lûc soreglât par esempli Solârs in comun di Ravasclêt; o ancje di solâr, il spazi jenfri l’ultin plan di un edifici e il cuviert.
Solari al è difondût massime in Cjanâl Pedarç in comun di Prât: inte frazion di Pesarie intal 1940 a jerin 61 fameis cun chest cognon. In chê val, il cognon al è atestât avonde adore tal timp e in formis che a fasin tirâ par la sô divignince di un toponim: 1339 Berthulo de Solar quondam Usigini dicte ville (Pesariis); 1459 Osainus de Solar.
A cjaval fra il Tresinte e il Cuatricent, a Udin al jere un Francisco cerdone che al ven clamât in alternative de Solâr, dicto Solâr, del Solario. Cumò il cognon al è rapresentât ben ancje a Udin e Tumieç. ❚


text:
09/07/12
I Benandants: storie e liende di chei nassûts cu la cjamese
TRA MAGJIE E REALTÂT_Une Nature sacrâl, di imbunî tal timp de Fieste cun cjants, processions, formulis e preieris. I nestris vons a crodevin che in cierts moments dal an i confins che a separavin la dimension dal magjic e dal soreuman di chê de vite di ogni dì si fasessin plui lizêrs, mancul definîts. Come se i tiermins stabilîts par simpri in chei dîs a vignissin gjavâts vie di fuarce par une leç misteriose. E cussì in chei moments si vierzevin lis puartis dal divin. Vîfs e muarts, animis e diaui, ombris e marums a cjaminavin sui trois dai cjamps, a traviersavin lis contradis dai paîs. La pôre e la maravee a tucavin su la puarte di ogni cjase. In chei moments, che a coincidevin cui ciclis eternis dal soreli e de lune, ven a stâi i solstizis e i ecuinozis, la magjie dal Mont si faseve plui fuarte. Tant chê buine che chê triste, chê blancje come chê nere. In chei dîs sacrâi, che la Glesie des origjins e cirî di cristianizâ inmaneant su di lôr rituâi cristians, i famôs “quatuor tempora” (a colavin tal prin miercus, vinars e sabide di ogni stagjon), i striaments dai arbolâts a podevin sei sconzurâts dome di chei fîs dal om che a fossin stâts segnâts fin de lôr nassite di un podê straordenari.
FIGURIS SIAMANICHIS_O stin fevelant dai Benandants, oms e feminis nassûts cu la cjamese, ven a stâi involuçâts tal sac amniotic. Un segnâl, un destin. Cuant che ducj a durmivin, lôr a lassavin il lôr cuarp uman tal jet, e intun svol fatât a fermavin il Mâl e i siei servidôrs. Se lôr a vincevin bon al sarès stât il racuelt, buine la anade dal vin, san al sarès nassût il vidiel. In câs contrari “a fulgure et tempestate, libera nos Domine”, si salmodeave tes rogazions vie pai cjamps, ripetint in formule cristiane chel che i arbolâts pagans za a fasevin di centenârs di agns. Figuris peadis al profîl antropologjic de nestre int, finîts tal ‘500 jenfri i manuscrits de Sante Incuisizion, testemoni il mulinâr Menocchio di Montereâl Valceline, sconfondûts dai “studiâts” cun superstizions ereticâls, ma spieli intrigant di une culture popolâr penze di riferiments bogns di cjapâ dentri intun colp Alessandrie di Egjit cui siamans de stepe Orientâl.
BENANDANTS VUÊ_Ancje cumò, in dì di vuê, o varessin bisugne dai Benandants. Cumò che il Mâl al à metude sù une muse piturade di bonvolê: il desert de globalizazion, i striaments de economie, la tristerie dai sorestants, la pôre di fâ valê la nestre identitât, scjampant tal grum cence colôrs di un mont dut compagn. Lis macis di fenoli no bastin plui. Bisugne armâsi di amôr. Amôr e passion pe memorie di ce che o sin stâts par cjatâ fûr la fuarce par vivi la vite dal nestri popul come un progjet di condividi cu lis gjenerazions che a vignaran dongje. Insome fâ come chei Benandants, che cuant che ducj chei altris a durmivin il sium dai stupits, lôr a veglavin atents, fin ae prime lûs de aurore. Parcè che al è miôr murî di eretic che no vivi di dordel.
Agnul Floramo
Iscriviti a: Commenti sul post (Atom)


text:
BARBEAN
Al è nominât bielzà tal 1187 ta la bola di Urbano III a proposit da la Glesia di S. Maria Madalena, rifata completamentri intal 1959.
In diression di Raussêt a si cjata la sugjestiva glesiuta di campagna dedicada a S. Antoni Abât, di grant interès artistic. Costrussion a aula, cun cjampanilut a vela parsora la fassada, a ei un grum semplis par di fôr cul puartâl principâl dal Cinccent, opera di Carlo da Carona (che al a costuît l'analoga opera ta la Parochiâl di S. Maria Madalena, dulà che a si conserva un font batesimâl dal 1537 cun "putti" che a sostegnin il fust, lavôr di un Battista di Fanna q. Gjovani bergamasc).
Dentri da la glesiuta di S. Antoni Abât, il coro al conten un ciclo di afrescs, tra i pi impuartants dal Friûl, eseguîts ator dal 1489 da Gianfrancesco da Tumieç. Inta la parêt in somp la Nativitât e l'Adorassion dai Trê Rês, in chê di destra l'Ascension di Crist, in chê di sinistra il Judissi Universâl; inta la volta cuatri Dotôrs da la Glesia, i Evangeliscj e i Profets; tal sotarc dîs miezis figuris di Profets.
Patrono: Santa Maria Madalena, 22 di Lui
Sagra dal Paîs: ultima setemana di Lui e prima di Avôst
Parochia: Santa Maria Madalena
BARBEAN e i siei Muarts in Guera
elenco ca si cjata ta li' lapidis intal monument ai Muarts in Guera
Muarts in Guera 1940 - 1945
- Bozzer Antonio M. Arg.
- Campardo Francesco
- Collina Amato
- Collina Armando
- Codignotto Sante
- Del Do Pasquale
- Frigo Luigi
- Frigo Mario
- Giacomello Parigi
- Iob Giuseppe
- Lodolo Pietro
- Martinuzzi Carlo
- Rizzotti Angelo
- Rizzotti Erminio
- Rizzotti Umberto
- Sedran Enrico
- Sedran Sante
- Tonello Pasquale
- Valentinis Antonio


text:
Messe par furlan
Gjespui cjantât in Domo e cunvigne a Vençon
Se o vês gust di sintî une messe furlane, lait a Vençon domenie.
Te meraveose suaze dal Domo, as 3 daspò misdì, organizât di Glesie Furlane: gjespui cjantât in Domo; subit dopo l’incuintri te sale Patriarcje Bertrant «Ricuardant pre Antoni Beline: SCRITS INEDITS».
Di lunc Matilde Caltabiano, docente di storie dal Tart-antic a l’Universitât dai Studis di Milan, e fevelarà sul teme: Il compit dal vescul te societât tart-antighe
22 Friday Feb 2008


text:
Davide
Secont re di Israêl.
Dissendent de tribù di Jude, al jere il plui piçul dei vot fîs di Jesse.
Inte Biblie a si cjacare di lui la prime volte mentri al tignive a bade lis pioris di so pari.
I ains che al passà a fâ il pastôr a influençarin sigurementri la so vite. Vivi al viert lu preparà positivementri par cuant al dovè vivi come sfolât cuant che i coreve daûr il re Saul.
Al imparà ancje il coragjo dovint difindi lis pioris da lis bestiis salvadiis come ors e leons (1 Samuêl 17:34-36)
Al jere ancje un babio sunadôr di arpe e al componè tancj cjants.
Lu ricuardin di sigûr par vê frontât cuntune fionde il gjigant Golie sdramassantlu e taiantji il cjâf cu la so stesse spade.
Al vignì nomenât re a le muart di Saul. Prime al regnà par 7 ains a Ebron e po dopo al trasferì le capitâl a Jerusalem.
Al fo un valorôs condotîr e un coragjôs combatent, ma intal stes timp al jere bon di provâ compassion e joisus.
Soredut al veve assolude fede intal Idiu.
Pûr al cometè pecjâts e ancje pençs.
Une dî, al provà desideris falâts intai confronts di une biele femine, Betsabee. Savint che il so om Urie, al jere in vuere, Davide al fasè condusi la femine intal so palaç e al ve rapuarts cun jê. Come conseguence Betsabee e restà incinte.
Par salvâ le situazion, Davide al fasè riclamâ dal front il so om, sperant che al passàs le gnot cu la so femine.
Urie però al refudà di durmî cu la so femine. Alore Davide lu rimandà in vuere e al ordenà che al fos metût in prime linie dulà che al sarès stât sigurementri fat fûr, come che in efiets al sucedè.
Cussì Davide al podè cjoli Betsabee, prime che il popul al scuvierzès che jê e jere incinte.
Ma al Idiu nol podeve nascuindi, e l'Idiu lu cjastià severementri, di fat il fi adulterin nassût a Betsabee al murì pôc dopo.
Davide al murì dopo 40 ains di ream e al fo sapulît inte Citât di Davide.


text:
Pal furlan la femine
e vâl di plui
Tancj auguris a dutis llis feminis, e intant us conti une…
Vêso mai cjatât scrit «Catarine Percude»?
E je la version furlane di non e cognon de
inomenade scritore: par talian «Caterina
Percoto». Un si spietarès che in
marilenghe al sedi Catarine «Percût», ven a
stâi al masculin, come par talian.
No je cussì.
La declinazion dai cognons e je
une carateristiche de lenghe furlane, che ju
trate tant che adietîfs. Cheste regule che e
ten duncje cont che il mont nol è dut al
masculin.
Insome: auguris doplis a dutis lis feminis: pal furlan a valin di plui!!!
08 Thursday Mar 2007
Posted cronachein


text:
Vuê e jere la zornade de prime prove di talian, pai Esams di Stât. Ben po, inte analisi dal test e je saltade fûr une poesie di Quasimodo
, e se l'an passât mi soi gjoldût a voltâ Magris, chest an o ai pensât di voltâ il poete ermetic che tant al à dât a lis poesiis lungjis il just par facebook.
Bon, dai, a part lis menadis, disìn pûr che la poesie e jere biele e une vore dificile, di voltâ, e cjapait il risultât come che al ven. A mi, mi plâs ancje par furlan, ancje se e je ostiche (ma lu ere ancje par talian :)
E
rît la cheche, nere sui narançs
Forsit
al è un segn vêr de vite:
ator
di me fantacins cun moviments
lizêrs
dal cjâf a balin intun zûc
di
cadencis e di vôs dilunc dal prât
de
glesie. Dûl da la sere, ombris
tornadis
a impiâ parsore la jerbe cussì verde,
bielissime
in tal fûc de lune!
Memorie
us lasse durmî pôc;
cumò,
sveaitsi. Ve, al scravace il poç
pe
prime maree. Cheste la ore:
no plui la mê, brusâts, simulacris antîcs.
E
tu vint dal Sud fuart di rosis di naranç,
sburte
la lune dulà che crots a duarmin
fantacins,
sfuarce il puieri pai cjamps
umits
di olmis di cjavalis, vierç
il
mâr, alce sù lis nulis dai arbui:
za
l’airon si slungje viers la aghe
e
al nulìs a planc il pantan jenfri lis spinis,
e
rît la cheche, nere sui narançs.


text:
Podobné fráze na Sleviste.cz: orient automatic fer24001b, orient automatic ffd0f003w, orient automatic fer2a003b, hodinky orient automatic, orient automatic sel03001b, automaticke hodinky orient, panske hodinky orient automatic, orient automatic fem7g001w, orient sporty automatic er1x004w, orient power reserve automatic cez05002b
Podobné fráze na Nejrychlejsi.cz: orient automatic fer24001b, orient automatic ffd0f003w, orient automatic fer2a003b, hodinky orient automatic, orient automatic sel03001b, automaticke hodinky orient, panske hodinky orient automatic, orient automatic fem7g001w, orient sporty automatic er1x004w, orient power reserve automatic cez05002b,


text:
( 31.12.17 , 18:51 hod. )
Mandy
mandy_gopinko@bigstring.com
plan cul vernon plan cul sans payer plan cul ecully sites plans cul
plan cul montfermeil plan cul dans la drome plan cul amneville cul plan plan cul
provence alpes cote d'azur plan cul halluin plan cul
bollene plan cul belfort plan cul gard plan cul
entre mec plan cul 74 plan cul relation salope plan cul plan cul panazol plan cul maubeuge plan cul fecamp plan cul voiron jacquie et michel plan cul plan cul vaires sur marne plan cul
ou amour plan cul chateau gontier plan cul pres de chez toi site de plan cul gay plan cul soissons plan cul le portel plan cul sur
nice plan cul montreuil plan cul woippy plan cul ajaccio
plan cul moche plan cul sollies pont plan cul haute vienne plan cul jouy le moutier plan cul
beauvais plan cul muret plan cul dans le var plan cul douchy les
mines femme recherche plan cul plan cul evry cherche
plan cul toulouse plan cul sur internet plan cul mainvilliers plan cul l'etang sale
plan cul a nice plan cul herblay plan cul armentieres


text:
Polse estive pal blog
4 mês di pause par ILfurlanist, par ricjamâ lis bateriis e viodi ce che al sucêt
O sin a mai e i palinsescj de television a gambìin, cun tantis impuartantis trasmissions che a van in polse. E alore cui isal ILfurlanist par fâ di mancul?
Isal mancul impuartant di un «Chetempochefà », di Chiambretti, di une «Domenicain», di Vespa o Mentana? Sigûr la pensais come me: NO!
E alore chest an, sieradure stagjonâl ancje pal vuestri blog preferît.
Ancje parcè che o ai masse impegnos e no rivi plui a seguîlu ben, e alore pluitost che fâ une robe mâl, miôr no fâle e dâsi un moment di polse.
Ancje par ripensâ un moment i contignûts, che a stan deventant masse nerdlenghistics impen dal vecjo bon infotainment, che al jere il cjaval di batae dal blog.
O met i coments sierâts in chest “post” parcè che i adiu no mi plasin ;-). Se o vês alc che us pice, vulintîr la mail e reste ative (ilfurlanist[gubanute]gmail.com).
Mi splâs par chei che lu considerin tant che un pont di riferiment, ma sarès ore che a ând nassessin altris: viodìn se cheste sieradure e sarà un stimul (o magari si scuvierç che si sta ancje miôr cence :-D).
Lis feriis a laran indevant fint a dut setembar, si ri-viarzarà al 1 di otubar, dopo ancje Friuli Doc, par tornâ plui fuarts di prime o par il mandi definitîf 😉


text:
dijous, de gener 10, 2008
back to normal life
Magari podê viazâ simpri...la vacance e je lade ben, si sin divertûts a vonde, o vin viodût un pâr di biei puescj e di biele int... uniche roture, il viaç (21 oris par lâ, no finive plui, po jo che soi alt no stavi dentri, mi tocjave stâ mieç sul sedîl e mieç tal coredôr e mi soi disfat i zenoi... e disevin ancje che al jere un autobus gran turismo) e l'albergo che al jere di lus super lus però fûr, plui in là dal areopuart e i traspuarts a jerin chei che jerin... l'ultime zornade sin stâs fêrs ancje un vincj minûts par un defekt, o alc dal gjenar, l'olandês al reste un casin secont me, però di 7, o jeri come simpri il tradutôr, parcè che mi plâs fâlu e sai l'inglês. Però ancje in autobus si sin fats un cuatri ridadis, dongje di me si son sintâts doi propi di ridi, doi umbros, di sbacanâsi. E po là, l'Olande e je la tiere de libertâts, ducj a varessin di fâ un salt là, a viodi un paîs dulà che si divertissin ma cence fâ (masse) casin. Ancje se a tiravin un grum di bots, mai sintûts tancj. Amsterdam e samee par tantis robis une citât mediteranee. E la sere dal ultin (anzi la matine dal prin, erin lis 7...) cuant che si tornâts tal hotel, e jere une fumatone come a Rovigo! Su lis televisions internazionâls, a fevelavin di Italie par la vendite de Alitalie e ogni tant pes scovacis... bielis figuris. Ah, e mi soi viodût la finâl dal campionât mondiâl di frecetis, robis seris, cun public e biei bêçs par cui ch'al vinç. Bon, cuant che rivi viodi di meti ancje cualchi foto, ancje se no lis ai fatis jo. Al è ancje un biel video, ma al à di restâ top secret ;-)
Bon, tornât, e son scomençâts i casins, mi mancjin 2 esams, ma di fisiche no mi met l'apel in zenâr... risultât: mandi ae idee di laureâsi a Març, sperin in Jugn/Lui, intant paiarai un altri an di tassis, e dut parcè che chist al è un cesso di paîs... e ancje parcè che jo o soi sfigât. Cumò stoi viodint di une tesi, e no si cjate in zîr nuie che mi interessedi. Chist parcè che i professôrs ti fasin fâ ce che dovaressin fâ lor, ancje se a son cazzadis che no ti coventaran a nuie inte vite, o sul lavôr. Sì soi a vonde incazât. Cualchidun al podarà visâsi di chel film inutil cul slogan: Non ti laureare, continua a cazzeggiare ma insome, mi soi za rot i co**ns jo, o varès ancje voie di concludi. Ancje parcè che al conte dome il toc di cjarte, come abilitâts, tu sâs pôc e nuie cuant che tu vegnis fûr di une universitât taliane.
P.S Dree, tu mi âs becât. Bon, cumò che o soi par fuarce libar, combinin ancje chel, pal 15 mi sa che al è tart, al sarà pal mês dopo, cussì tu podis publicâ par Març. Març al è un biel mês par fâ anuncis :-D
Bon, tornât, e son scomençâts i casins, mi mancjin 2 esams, ma di fisiche no mi met l'apel in zenâr... risultât: mandi ae idee di laureâsi a Març, sperin in Jugn/Lui, intant paiarai un altri an di tassis, e dut parcè che chist al è un cesso di paîs... e ancje parcè che jo o soi sfigât. Cumò stoi viodint di une tesi, e no si cjate in zîr nuie che mi interessedi. Chist parcè che i professôrs ti fasin fâ ce che dovaressin fâ lor, ancje se a son cazzadis che no ti coventaran a nuie inte vite, o sul lavôr. Sì soi a vonde incazât. Cualchidun al podarà visâsi di chel film inutil cul slogan: Non ti laureare, continua a cazzeggiare ma insome, mi soi za rot i co**ns jo, o varès ancje voie di concludi. Ancje parcè che al conte dome il toc di cjarte, come abilitâts, tu sâs pôc e nuie cuant che tu vegnis fûr di une universitât taliane.
P.S Dree, tu mi âs becât. Bon, cumò che o soi par fuarce libar, combinin ancje chel, pal 15 mi sa che al è tart, al sarà pal mês dopo, cussì tu podis publicâ par Març. Març al è un biel mês par fâ anuncis :-D
Zontât di Andri a lis 22:37
Etichetis: esplorazions, gnervôs, personâl, universitât, viaçs
Subscriure's a: Comentaris del missatge (Atom)


text:
Une sabide speciâl là che la diversitât linguistiche e la creativitât musicâl a son stadis protagonistis. Suns 2014, il Festival de cjançon in lenghe minoritarie, che si à tignût nossere a Udine, al à mantignût lis promessis in tiermins di partecipazion e di cualitât, intune clime di fieste. La rassegne inmaneade di Radio Onde Furlane e dal Progjet Suns cul jutori de ARLeF (Agjenzie Regjonâl pe Lenghe Furlane) e cu la colaborazion di altris sogjets publics e privâts, e à rivât a intivâle juste sei te valorizazion de creativitât musicâl tes lenghis di minorance de Europe alpine e mediteranie che te promozion, cu la musiche, di chês stessis lenghis, tant che un patrimoni culturâl, un dirit di fonde e une oportunitât in tancj sens.
The winner is…Martina Iori
Tra i vot grups o soliscj in concors, la vitorie e je stade concuistade de bande de zovine cjantautore de Val di Fasse di Martina Iori. Cu la sô cjançon par ladin ‘Via con mia musega’ e à a colpît lis orelis, il cûr e il cerviel di dut il public e de jurie, che e à preseât la sô vôs frescje e elegante, la sô grande spontanitât e la sô capacitât stilistiche e emozionâl e i à dat il premi che le puartarà a presentâ il so toc ancje a Oldenburg, inte finâl continentâl dal Liet International, ai 12 di Dicembar.
Jurie e platee si à an cjatât in cunvigne ancje in cont de segnalazion pe miôr performance live, che e je lade cun merit ai sarts Ratapignata, pe lôr tignude dal palc cun snait e cun energjie, daûr di une esperience medressude in passe cuindis agns di ativitât. A àn plasût ancje il rumanç Pascal Gamboni, autôr ispirât e cjantant cun personalitât, la furlane Elsa Martin, che cun Marco Bianchi e à ufiet une buine prove cun ‘Cjante’, e Billy Fumey, cul so cjantâ passionât tal francoprovençâl de Franche Comté. Ironie e energjie a àn marcât lis esibizions dai ocitans Lou Tapage, dai furlans Aldo Sbadiglio e la famiglia Ananas in vacanza a Dresda e dai Kroatarantata, grup che al rive de minorance linguistiche cravuate dal Molîs.
Emozions in rime
La serade si à vierte cuntun moment plen di emozion, in chel istès un riferiment ae tradizion furlane e un omaç aes lidrîs dal hip hop «par furlan»: scûr in sale, vôs dal public che a tachin a cjantâ ‘La ligrie e ven dai zovins’, lûs sul palc e aparazion a colp dai rappers Passion e Tubet. I doi, che a son stâts inte storiche DLH Posse, a àn tacât a tirâ fûr une svintule di rimis sui argoments de manifestazion – la lenghe proprie e l’ûs de lenghe cence prejudizis, libar e liberatori – cul jutori de sezion ritmiche dai sarts Forefingers Up!. La band de Sardegne, erêt direte de esperience dai Balentia, che a son stâts tra i pionîrs dal hip hop par sart, te ultime part de manifestazion, e à fat un conciert bielonon. La serade si à zovade de conduzion dinamiche e ritmade dai Cjastrons, tra gags, intervistis e improvisazions.
Si cjatìn in cunvigne cul coment dal president de ARLeF, LorenzoFabbro. E je stade pardabon «une serade memorabile che e conferme di une bande che la musiche e je in stât di dâur valôr aes lenghis minoritariis, soredut tra i zovins, e di chê altre che lenghis e creativitât a son une pussibilitât privilegjade che al à il Friûl par vê a ce fâ cul mont. Dal 2009 al dì di vuê Suns al à vût une maturazion continue sei sul plan artistic che par ce che al tocje la organizazion. In chescj agns Onde Furlane e à fat un lavoron in ducj i doi i cjamps, cu la discuvierte e la formazion di talents e professionalitâts e cu la creazion di contats e relazions cun dute la Europe». Un esempli di chestis rêts e je stade ancje la trasmission in direte dal event dal Palamostre, difondude no dome su lis frecuencis de «radio libare dai furlans» e sul sît internet www.ondefurlane.eu, ma ancje cu la web tv sarde Eja Tv.
Chei altris suns dongje di Suns
Bielonon ancje il conciert di nossere di Loris Vescovo, che simpri alì dal Palamostreal à presentât dal vîf il so cd plui resint Penisolâti, vincidôr che al è pôc de ‘Targa Tenco’. Chel metût adun di Loris, compagnât di Leo Virgili ae ghitare e al trombon, di Simone Serafini al liron, dal tastierist Mark Harris, dal baterist Ivan Ciccarelli, de cjantante Claudia Grimaz e cu la partecipazion dal côr La Tela di Udin, al è stât un ‘live’ cun grande intensitât emotive e alte cualitât musicâl: un viaç tra tescj origjinâi scrits cun snait, cun ironie e cun disincjant, cjantis de tradizion orâl dal Friûl e dal Alt Adriatic e poesiis di autôr, cuinçât cuntune misture sauride di folk, jazz, rock e world music. Sodisfazion ancje pal prin apontament in bande di Suns, l’aperitîf dedicât ae musiche di viodi, di scoltâ e di lei, Suns@Visio, che al è stât fat alì dal Bar dal Visionario, vinars ai 14 di Novembar. Finalmentri, dopo jessi stâts ‘in tour’ a Turin e inaltrò o vin rivât a presentâ il libri Occitania, Friuli, Europa. La mia lingua suona il rock ancje in Friûl.


text:
Nol è mai masse tart par pandi un pôc di chel che plui di cualchidun al clame «furlan pride».
La setemane stade a Turin o vin vudis almancul dôs ocasions par fâlu e cumò, ancje se e je passade za cualchi zornade, o podìn dâ cont di cheste braùre furlane ancje tal nestri blog.
Il prin apontament al è stât chel di Joibe stade, ai 11 di Jugn, alì dal Teatro Regio cuntune biele serade di musiche e di solidarietât par tirâ dongje risorsis a pro dal Nepal, che al à patît lis scjassadis distrutivis dal taramot dai 25 di Avrîl, e in particolâr a pro dal progjet de onlus Friuli Mandi Nepal Namasté pe costruzion des aulis de Mahendrodaya School di Mulpani, tal distret di Dhading.
La seconde ocasion e je rivade dai Campionâts talians di scrime, che si son davuelts a Turin – li dal PalaRuffini – dai 12 ai 15 di Jugn.
Tes competizions individuâls i risultâts plui impuartants a son chei des atletis furlanis di spade: Mara Navarria di Cjarlins e je rivade seconde, dopo vê scombatût fin tal ultin cuintri de campionesse mondiâl Rossella Fiamingo, che cussì e à cjapât ancje il titul talian, intant che Giulia Rizzi di Udin e je rivade al tierç puest.
Medaiis ancje tes competizions a scuadris: aur te spade pe scuadre dal Esercit là che e je Mara Navarria e arint te sable pe formazion che e cjape dentri sô sûr Caterina.


text:
Nossere a Moena, in Val de Fascia, e je stade presentade la edizion 2013 dal festival “Suns”.
Il concors pes cjançons tes lenghis minoritariis de Europe alpine e mediteranie, nassût in Friûl tal 2009, chest an si davuelzarà in Ladinie ai 9 di Novembar. La manifestazion e vignarà inmaneade de bande dal Servizi Minorancis linguistichis de Provincie autonome di Trent cu la poie tecniche e artistiche de associazion “La Grenz” e la colaborazion dal Comun di Moena, de APT de Val de Fascia, dal Istitût Culturâl Ladin e dal gjornâl “La Usc di Ladins”.
Il percors che al puartarà ae realizazion dal event li dal teatri Navalge al è stât inviât, tal ambient de associazion La Grenz, cuntun dopli apontament dedicât a lenghis e musiche: la presentazion dal libri “La mê lenghe e sune il rock (E no dome chel). Friûl, Europe” e la lezion-conciert di Lino Straulino in cont dal so lavôr di ricercje e reinvenzion intor de struture melodiche e armoniche dal cjant popolâr furlan, ven a dî des “cjantis” o “vilotis”.
Dopo de biele serade di nossere, usgnot Stolfo e Straulino a son a Milan par un altri incuintri su musiche e lenghis, là che a vignaran frontâts i argoments che si cjatin tes publicazions “La mê lenghe e sune il rock (E no dome chel). Friûl, Europe” e “Occitania, Friuli, Europa. La mia lingua suona il rock”. Il “mestri” di Sudri al darà il so contribût ancje cun vôs, ghitare e godine.
L’apontament al è li dal circul La Scighera a tacâ des 7 e mieze sot sere.


text:
Al va indenant il tour di 12 canti per 12 lingue, il progjet metût adun za un pôc di timp indaûr de bande de Chambra d’Òc, cun chê di promovi la cognossince des minorancis linguistichis storichis, des lôr lenghis, des lôr culturis e de leç 482/1999, che e varès di garantî la tutele di lenghis, culturis e dirits.
Usgnot il recital didatic e promozionâl par cure di Dario Anghilante, Flavio Giacchero, Luca Peluc Pellegrino e Marzia Rey, che al cjape dentri lis lenghis dai albanês, dai catalans, dai todescs, dai grêcs, dai slovens, dai cravuâts, dai francês, dai francoprovençâi, dai furlans, dai ladins, dai ocitans e dai sarts dal Stât talian, al vignarà presenât a Tsanuch – Chianocco, te part francoprovençâl de Val di Susa.
L’apontament, inmaneât de bande de Tsambra Francoprovensal e Chambra d’Òc, al è a 9 li dal asîl Don Barella.


text:
Nuie ce fâ. A Turin l’Udin nol rive a cjapâ ponts ni tal Juventus Stadium ni tal Olimpico. Ancje cuintri dal Toro la scuadre di Stramaccioni e piert la partide. Se cu la Juve, inte seconde zornade, la scuadre di balon furlane e veve mostrât personalitât e e veve scombatût, ancje se si viodieve za sul imprin la diference di pas e di potenziâl dai aversaris, cuintri dai ‘granatas’ di Ventura si à palesât sù par jù vie par ducj i novante minûts tant che une formazion flape e smamide.
Te prime frazion di zûc no si viôt alc e ce ni d une bande ni di chê altre. I atacs no rivin a jessi pericolôs, lis difesis a fasin il lôr e i doi puartîrs a son disocupâts, stant che lis pocjis conclusions di ca e di là a son simpri fûr dal spieli d epuarte. Dome un sgrisul dilunc dal fîl de schene par Karnezis, dopo 35 minûts, cuant che Vives al rive a fâsi viodi des sôs bandis ma, par fortune dai furlans, il so tîr al sbat cuintri dal pâl.
Tal secont timp la musiche e cambie, soredut pal Toro e par merit dai parons di cjase, che a sielzin di rindi la lôr azion plui incisive e dinamiche cun verticalizazions e balons alts te aree di rigôr a pro dal ‘pivot’ Amauri, che passe dîs minûts dopo de fin dal interval al rive ancje a zirâle cul cjâf in maniere pericolose, cun Karnezis che al rive a fermâle par ordin.
Il gol dal Turin al rive cinc minûts plui indenant: lu segne l’ex Quagliarella, ancje lui in acrobazie. L’Udin si mostre debil sui balons alts e chest al è avonde strani cun int tant che Herteux e Danilo, però al è ce che al sucêt. Cun di plui i blancs e neris no rivin nancje a imbastî une reazion di sest: a son dome uns pôcs di tentatîfs ofensîfs cun Bruno Fernandes e Thereau, che al è il plui pericolôs dai blancs e neris, e ae fin ancje cun Muriel, ma il risultât al reste chel.
La classifiche e reste avonde buine, ma vie pe setemane si varà di tornâ a recuperâ gjambis, cjâf e cûr. La setemane che e ven L’Udin al zuiarà cu la Atalanta.


text:
Re: PeMoHT kBapTиp B KpacHoropcke
blog plan cul plan cul soisy sous montmorency plan cul 37 plan cul pont a mousson site plan cul sans inscription plan cul sannois plan cul dijon plan cul web cam plan cul gradignan plan cul gratuit marseille plan cul sollies
pont plan cul saint denis plan cul paris 14 plan cul autun plan cul morbihan plan cul pantin plan cul royan plan cul riviere pilote app plan cul plan cul hendaye plan cul
bourg les valence plan cam cul plan cul lyon plan cul moche plan cul rapide sans inscription plan cul le pont de claix
plan cul marseille plan cul gratuit 974 plan cul dans les landes cherche plan cul plan cul thonon les bains plan cul free plan cul chalons en champagne plan cul coudekerque
<< BepHyTbcя k TeMe oбcyждeHия
[ oTBeTиTb ]


text:
martedì 31 gennaio 2017
Cors di furlan a Gjalarian
Etichetis: Gnovis, Lenghe Furlane
domenica 29 gennaio 2017
La moscje
Jo e mês sûrs o sin nassudis di chualchi dì, intune çope di ledan sec dal ledanâr. Nestre mari nus fâs lis ultimis racomandazions par stâ lontanis dai pericui e vivi a lunc. Par prin nus racomande di stâ ni vore atentis, inte stale, a poiâsi su la vacje, parvie che la code dispès e dâ une patafade che e fâs un maçarili. In cjase po e je picjade sot dai trâfs une cjarte tacadiçe, che e à un bonodôr, ma cetant pericolose, e ancje chê e fâs stragjo di moscjis. Noaltris moscjutis, no sin tant convintis che a sedin ducj chescj pericui intal mont, ma o rispuindìn che o vin capît, juste par contentâle. Passâts un pôcs di dîs a svoletâ intal ledan, ognune di nô e va pe sô strade, incuintri a la vite.
Vuê, o jentri inte stale, ingoloside dal bonodôr che al ven di li. Al è biel poiâsi su la schene de vacje e o viôt un pocis des mês sûrs bielzà poiadis alì, che si la gjoldin. Scjàff!, cuntune patafade de code la vacje e fâs fûr cinc o sîs di lôr e alore o capìs che nestre mari e veve reson e che al è miôr gambiâ aiar. O jes de stale e svoletant ca e la pal curtîl, o sint un bonodôr vignî de cusine. O jentri e o resti scaturide pai cetancj bonodôrs che o nulìs, e o pensi che o starài achì par simpri. Sot dai trâfs dal sufit, une lungje striche di cjarte, plene di moscjis tacadis, e à un bonodôr che mi clame. Jo no resist e o volarès poiâmi a supâ, ma po mi visi di ce che à dit mê mari e mi slontani. Sentât a taule un frut al stâ gustant; mi poi sul ôr de sô scudiele e o supi ancje jo chê robe buine. Chel canai mi pare vie cuntune manade e jo o scuen scjampâ. Plui voltis mi tocje schivâ li sôs mans, ma jo o stoi atente. “Frut, dopre la palete!” o sint la vôs di sô mari, ma jo no fâs câs e o continui a supâ chê robe buine, cirint di svuincâ lis sosmanadis. Jo o soi plui svelte di lui e o passoni trancuile su la taule, supant ca e la.
Scjàff! La paletade mi cjape a tradiment e jo, fracaiade su la taule, o rivi nome a sintî: “Mame, le ai copade!” po, plui nuie.
di Pauli Jacuss
Publicât di gelo stellato a lis 07:00:00 13 coments
Etichetis: Contis, Gjenar ironic, Pauli Jacuss
giovedì 26 gennaio 2017
Chel cul turibul
Mi vevin simpri dite che par un zago, rivâ a puartâ il turibul al sarès stât il top. Chest al voleve dî ancje une altre robe: si jere deventâts capo-zago. Sì, parcè che dome un capo-zago al podeve cjapâ sù e niçulâ chel argagn, dut lusint, come di arint. E no dome. Cuant che tu jentravis in glesie, o pûr jentrant da sacrestie, tu jeris il prin da la schirie di zagos, il plui impuartant, chel che al puartave un imprest di benedizion. Insome tu jeris chel cul turibul. Un ricognossiment!
E cussì o vevi fate la mê scjale viers il sucès. Fin di piçul o stevi dongje dal predi e no fasevi nuie. Po dopo o soi passât cul façolet, e jenfri l'an di seconde elementâr, dret viers las ampoles di aghe e vin. Eco, rivâts li, si podeve polsâ, come se la scjale a vês une plane. Za las ampoles a jerin un bon travuart.
Intal zîr di un altri an, si passave a las torces, chês che a stan dongje l'altâr maiôr. Passade cheste tape, si rivave in curt ai cjandelîrs. Chei a permetevin di vê une buine visibilitât, a stavin intune buine posizion dilunc la procession e, ancje lôr a jerin lusints, come di arint. Ma soredut a jerin la ultime plane das scjales dal sucès. Cumò a restavin dome cuatri pas viers il turibul.
La prime volte che o ai cjapât in man il turibul, e cui che lu cognòs al sa che nol è tant facil a prin colp, scuasit mi colavin las lagrimes. O jeri content come un frutut cun las sachetes plenes di cjarieses.
Eco alore rivât su la spice: capo-zago e “manovradôr” di turibul. Mico scherçs! E dongje di me, il gno plui cjar amì, pront a vierzi la navisele cun dentri l'incens.
La prime messe al è stât dificil, la seconde za miôr. Intal zîr di pôc, o vevi imparât dut ce che al coventave: cemût impiâ las cideles di cjarbon, trop incens meti parsore, cuant vierzi o sierà il bocheton. Cuant passâlu al plevan e cuant jessi pront a cjolilu, cuant fâ il zîr da l'altâr e cuant inzenoglâmi sui scjalins da glesie, salacor cun i bregons curts sot da vieste.
E mi visi ancjemò trop che si zuiave a gjespui, cuant che par benedî l'ostensori, il gno amì al jemplave las cideles di incens, fasint fum par dute la glesie e intosseant las vecjutes daûr di nô.
Ma pôc mi interessave. Cumò o jeri chel cul turibul.
di Massim Furlan
Publicât di gelo stellato a lis 12:10:00 10 coments
Etichetis: Contis, Gjenar ironic, Gjenar romantic, Massim Furlan
lunedì 23 gennaio 2017
Animis vivis
A Rem, di cuant che al jere partît, i plaseve tornâ ogni an des sôs bandis, cuant che la fumate, il frêt, la nêf o la ploie a fasevin di parons. Al rivave tal so paîs d’Invier e si lu viodeve ogni dì, torzeonâ par chês monts e par chei plans che di frut al cognosseve come lis sôs sachetis.
Nol saveve nancje lui parcè che al tornave in chês campagnis cence colôrs, in chê tiere cussì dure e frede. La stesse che fin di frut i pleave la schene. Di sigûr, al tornave te sô panze, lûc di sanc, di fadie e di pan, parcè che lì a jerin soteradis lis sôs lidrîs, smenteadis cul passâ dai agns, dai carnevâi che van e che vegnin come lis stagjons.
In chê dì la fumate e jere tant penze che dulintor nol jere sterp, arbul che nol fos stât glotût in chel grisôr. Parfin i ucieluçs di chê stagjon, che ogni tant si viodevin saltuçâ fra lis cjarandis, cui sa, indulà che si jerin platâts.
E in chel mont cussì spetrâl, Rem, al lave indenant cence savê indulâ che al jere diret. Al cjiaminave, cjaminave e dut intun moment al viodè che cualchidun al jere diret de sô bande. Dal so vistît al pareve un sorestan. Elegant: golarine e cun tant di cjapiel.
Man man che si vicinave i pareve dut puar so pari, vistût cu la stesse mude che lu vevin vistût la zornade dal so funerâl. Si al jere propit lui, ma par tant che al jere spedît i passà denant cence dî une peraule.
O miôr fevelant di bessôl, ma intune lenghe che Rem nol podeve capî. Intant, no tant lontan, si faseve indenant cu la cuarde inte man, Guerino. I siei voi di frut, come in vite, a jerin ridints ancje se ancjemò fûr dal cjâf come in che dì che si jere picjât.
E vele là ancje Anute, sô agne, muarte di un pieç ancjemò fantate, cun tal braç il fradi di Rem, muart a pene nassût.
Che sfilze di cristians lâts par simpri a durmî sù là culine no veve fin. E velu là, “Simpri in Plene”, cussì lu clamavin intal paîs pes sôs epichis cjochis. Infin, no podeve mancjâ, la ombre di Mirco, chel partigjan fusilât su la mont dai todescs il dì di San Marc, un an prime che e finissi la vuere.
Chê schirie di animis claris, in tante bonace, une daûr che altre, al pareve che a vessin riscjaldât ogni robe, tant che la fumate si jere sraride.
Il frêt in tai pîts e tes mans a Rem i jere passât. Ancje chê lorgne che al veve a buinore si jere disfate cul soreli aromai alt a misdì. Chês animis buinis, i vevin lassade tal cûr tante sperance. La stesse che Mirco al veve sot di chê rosse cjamese denant dal ploton in chê dì che lu àn fusilât.
di Nello Malisano
Etichetis: Contis, Gjenar fantastic, Gjenar romantic, Nello Malisano
giovedì 19 gennaio 2017
Sintîsi un ibrit
A mi inacuarç però che par diviers di lôr che mi son amîs e amiis il lei la lenghe furlane nol è facil: ancje par me al jere un probleme che mi puartave a lassâ pierdi i libris che plui e plui voltis o tentavi di amâ (sì, o ves capît ben, di un libri in prin si inamorisi a colp, dopo a si lu lei e a la fin si lu ame… par simpri).
O ricuardi a la mê cussience di trop dispès disoneste che o fasei cun cualchi gno o mê prof intal gno passât di arleve: cuant che la materie no mi cjapave, jo mi pierdevi intal cjalâ il vistiari dal o de prof, o ancje o "studiavi" lis liniis de fisionomie de muse (cetant carogne che o jeri, o podevi fâ crodi di jessi atente a la lezion) o pûr la fisicitât, in câs che 'nd fos stade, in struc cualsisei detai, ma dut cul audio disativât.
In cambi, lu confessi cun vergogne, o 'nd ài simpri ricevût insiemi al insegnament, rispiet e comprension, che o ài di ametilu, plui di cualchi volte no meretavi.
Mi visi di une str... stupidade cumbinade inte ultime ore de prof di tecniche: e mancjavin une ventine di minûts a la fin de lezion e o ài domandât di lâ fûr par lâ in bagn, fûr de puarte al jere za parecjât il gno sac di scuele e fûr dal porton dal Zanon al jere il frutat a spietâmi, imbraçade a lui, duncje, vie viers la stazion dai trens.
Il dì dopo la prof mi à cjapât in bande e mi à dit di no fâ plui une robe dal gjenar, che jê no lu varès menzonât al preside e jo o sai di vêmale vude a grât par cheste sô comprension.
Avonde çondare la chi presinte arleve di une volte (pierdude indaûr intai agns): svualâ intai braçs dal frutat cence pensâ che il lastron de nestre aule al cjale propit sul Plaçal Cavedalis e di zovinutis cui cjavei luncs e ros (naturai) a no 'nt jerin cuissà cetantis pò, a chei timps!
di Barbara Battel
Publicât di gelo stellato a lis 19:48:00 11 coments
Etichetis: Barbara Battel, Contis, Gjenar romantic
lunedì 16 gennaio 2017
I mancjarès po altri
Un puar om come me nol à mai capît masse di politiche, ma cuant che o pensi ai politics di cjase nestre la pensi simpri cussì, su lis cuistions di ogni dì. Il Sindic che al dîs:
«La decision e jere di cjapâ. Cu lis multis no rivavin adore a tirâ indevant e aromai la int e veve capît e magari cussì no, e veve tacât a lâ planc. Meti i refudums a paiament e jere une necessitât e no si torne indaûr!»
Il Sindic al compagne la sô frase cuntun pugn lizêr su la taule e l'assessôr che al veve tirât dongje il probleme, zovin e ae sô prime esperience in Zonte, si fâs picinin picinin e al dîs:
«E pûr, siôr Sindic, i refudums ator pai fossâi a son di ogni bande. Aromai no je cuistion dome di pacuts di spagnolets e butiliis di veri. La int e bute vie la borse interie de imondizie, o chês robis che a saressin di puartâ in discjarie… ce saio, robe gruesse… I ai puartât chi une clavute cuntun pocjis di fotografiis, se al vûl fâsi une idee. Par no cjacarâ des frascjis e de robe, che a brusin di scuindon».
E chel altri:
«Che mi lassi, che mi lassi chel tramai. Cjalarai…» e al met in sachete l'imprest, «A ogni mût no je colpe nestre se la int e je incivîl e par no paiâ doi o trê euros a si compuarte in cheste maniere. Tocje acietâlu… Anzit, se no rientrin cu lis spesis, cul prossim an tocjarâ alçâ la cuote al chilo e puartâle a vincj centesims. Ce diseso?»
E li ve che une schirie di Eh sì, tocjarà, nol è tant, I vûl si jeve dai bancs dai assessôrs, e inmò une volte al è il zovenot a intervignî: «Ma fassint cussì, siôr Sindic, no si vaie a risi di fâ paiâ di plui a chei che a son salts e sghindâi la pene ai furbos?» E il Sindic, che al à esperience:
«Lui al à reson, cence dubi. Ma cu la reson no si comede il belanç. Al è zovin e jo o capìs che lui al vedi un codiç morâl fuart e al voli cambiâ subit lis robis, ma la politiche, si sa, e à altris regulis. Pûr trop i servizis a van dâts e in cualchi maniere vin di tirâ dongje i bêçs. La regjon no nus dà nuie, e anzit, se no deventìn une UTI come che e dîs jê nus gjave. E cun di plui lis entradis a son di mancul di ce che o vevin preventivât, sedi lis multis, sedi i refudums, sedi l'adizionâl comunâl, che ca al pâr che a deventin plui puars ogni dì che al passe. E alore cualchidun al à di paiâ di plui ancje se nol è simpri chel che al meretarès di fâlu. Si clame, apont, politiche, e a covente par fâ stâ ben ducj».
E li mi viôt un timit batimans che si jeve sù de assesorie al belanç, che e tire l'aghe al so mulin, e di chel dal sport, che pûr di lâ cjase a viodi la Champions al dîs di sì a dut, ma plui o mancul ducj a son dacuardi cul Sindic. E alore ve lì, chel rompicitis di zovenot:
«Ma no, no, o capìs lis resons economichis, ma propit par chel, inte clavute che i ai pene dât, o ai metût cualchi preventîf di telecjamaris che a costin aromai une vore pôc, ancje di chês che si viôt di gnot, che nus podaressin judâ a dâi la multe a chei che a butin i refudums pai fossâi, che al provi a dâi un cuc. Bastarès che cualchi ore i vigjii la passassin a visionâ i filmâts». E il Sindic a la siere cussì:
«Va ben, cjalarai ancje chês, ma brincâju al è une vore dificil. A proposit, se nol è altri, o disarès che si pues sierâ la sedude, che si no la discjarie mi siere e no rivi a puartâ i refudums e mi tocje spietâ une setemane».
Il zovenot al fâs moto di vierzi la bocje ma une cjalade di brut di dute la Zonte ja la siere. Si che duncje, si va cjase, il Sindic al va in discjarie a butâ vie un mobil che no i covente plui e che la femine al è doi mês che lu lamiche di lâ e nol cjate mai il timp, cui oraris ridots de discjarie, e difat al rive tart che l'omenut dai socialmente utili al sta sierant. Ma jessint che al è il Sindic al torne a vierzi volintîr, e cuant che e ven la ore di paiâ i trê euro a seconde dal pês i dîs: «Che al lassi, che al lassi, siôr Sindic. I mancjarès po altri».
di Milio dai cjans
Etichetis: Contis, Gjenar ironic, Gjenar sociâl, Milio dai cjans
venerdì 13 gennaio 2017
Gjildo femenute
Gjildo, bielzà di frut al scugnive fâ dutis lis voris di cjase che Mariane, sô mari, e spesseave a ordenâi: “Gjildo, scove la cjase”, “Sì mame”, “Gjildo, va meti a suiâ la blancjarie”, “Sì mame”, “E je ore di lâ a molzi, moviti”, “O stoi lant, mame”. Insome, puar Gjildo al scugnive fâ di mat e di bestie e sô mari lu faseve cori dut al dì. A scuele nol leve plui, che nol jere puartât e, mancjant il pari, muart di un colp intal cjamp, al scugnive cori come un mus par ubidì so mari, che no i pocave masse di menâ il comedon e si profitave di lui ancje masse. Cussì a passin i agns e vênt schivât la naie, par vie di jessi fi unic di mari vedue, al scuen mandâ indenant la cjase e la campagne.
Ven a stâi che e ven a mancjâ ancje Mariane e cumò Gjildo al reste di bessôl. Cualchidun lu consee di cjatâ une cristiane e meti sù famee, ma lui usât a fâ di dut in cjase, al pense che se lis feminis a son dutis come sô mari, forsit al è miôr stâ di bessôl, e cussì al reste vedran.
La int dal paîs, viodint che lui si rangje in dut e pardut a mandâ indenant la cjase, lu batie Gjildo femenute. Lui no si scompon e al tire indenant par la miôr. La uniche sodisfazion che si cjape Gjildo, e je chê di scoltâ la radio a pene gustât. Ogni dì, daspò sintût il Gazzettino Giuliano sul Nazionâl, al va su Radio Capodistria, dulà che a son i auguris. A lui i plâs ni vorone sintî lis dedichis che la int a domande. Soredut cuant che e rive “Mamma” di Luciano Tajoli, e lui ogni volte si ingrope, pensant a sô mari. No i plâs masse sintî “Bandiera Rossa” che Radio Capodistria, jessint sot Tito, spessee a trasmeti ogni dì. Gjildo al à sintût di cualchidun, che i Comuniscj a mangjavin i fruts, e ancje se i pâr une bufule, nol sopuarte cheste cjançon. Ven a stâi che une dì, si inacuarç che no si rive plui a spostâ la lancete des stazions su Radio Capodistria, e che la manopule e zire a vueit. Avilît, al pense di puartâ a comedâ la radio, ma al è intun brut moment cui bêçs, par vie di ciertis spesis che al à vût e vênt savût che jo o soi a scuele di Radiotecniche e o comedi radios al ven li di me, par viodi se o pues cumbinâi cence spindi tant. O voi a cjatâlu e i fâs il lavôr in cjase. Gjildo, viodint la sô radio dute smontade su la taule, al è in pinsîr e cualchi dubi che la radio e torni a sunâ, lu à di sigûr. Cuant po che o finìs il lavôr e i fâs viodi che dut al va ben, a Gjildo i lusin i voi de contentece. Cun vôs timide po, mi domande trop che al è e jo, capît il brut moment che al passe, no i domandi nuie. Lui al insist un pôc ma jo no vuei jessi paiât. Dut câs Gjildo no mi lasse lâ vie cence nuie e o scuen acetâ doi salams e un fiasc di vin, che mi ufrìs cun dut il cûr e no pues refudâ.
Ancje cumò, a distance di agns, ogni volte che lu incrosi pe strade, mi salude cun calôr e cuant che al cope il purcit nol mancje mai di puartâmi cualchi muset e jo o soi content, di vêlu contentât.
di Pauli Jacuss
Etichetis: Contis, Gjenar romantic, Pauli Jacuss
mercoledì 11 gennaio 2017
I cuatri evangeliscj
- Sù, sù fruts, e je ore co vadis a durmî -, chei cuatri canais a cognossevin il ton de vôs de none, se ben buine come il pan, cuant che e deve un ordin nissun le fermave.
La cjase e veve dôs scjalis: une di piere difûr tal curtîl che puartave disore;
une volte dentri cjase une altre di len che menave te cjamare dai fruts. I scjalins di vecje fature a jerin carulâts, i clauts che un timp ju tignivin salts a vevin pierdût la lôr stabilitât, par chest a ciulavin indulîts cul talpetâ dai canais.
La none e leve devant di chê bandasse ferbinte luminant cuntun ferâl, chel tant che al coventave par no inçopedâsi, si strissinave daûr di jê a chei cuatri bricons che, sere daûr sere si ju viodeve contrafats pes batais de zornade, cun conolis, zenoi e comedons scussâts, jê ju curave cuntun ontiç di semule, vueli e preieris.
La lûs dal lampion e sflandorave ca e là jemplant di ombris menaçosis lis vecjis parêts cjalcinadis, si sburtavin si sbeleavin compagnant la strachetât de viele.
I fruts a volevin rivâ ae svelte par butâsi a fâ cuatri marculis sul stramaç di scus.
E se dutis chestis diaris imagjinis no bastassin, la anziane ur leve ripetint che a vevin di indurmidîsi cun premure, che se no al sarès vignût di sigûr il cjalcjut,
– Che Diu nus liberi e nus vuardi di lui, – e diseve slançant i voi al cîl.
Calmade la vegle daspò di vê trabascjadis in latin lis orazions, la none e butave une ultime cjalade di fede a Mateu, a Marc, a Luche e a Zuan, bielzà indurmidîts. Jê e faseve part de confraternite des devotis dai Evangjeliscj, si sintive esaudide ad implen par sei rivade a batiâ cuatri mascjuts cui lôr nons.
Cidinant la vôs ma no il cûr, la viele e tornave dabàs lassant daûr di jê un agâr semenât cun suplichis, preieris e sperancis.
di Galliano di Buenos Aires
Etichetis: Contis, Galliano di Buenos Aires, Gjenar romantic
martedì 10 gennaio 2017
Te ete de globalizazion. Gnovis: Udin 18 /07/2051
Te provincie di Udin al prin dì, di Zenâr dal doimil e trente si contavin 135 paîs. Un plui biel di chel altri. Mortean cul so cjampanili, Palme a forme di stele, Acuilee capitâl dal patriarcjât, Cividât cul so puint dal Diaul, Vençon cu li sôs Mumiis, Glemone cul so Cjampon. Lassìn sta ducj chei altris che de Cjargne fin al mâr a fasin di cheste provincie une maravee, se no, no la si finìs plui.
Ma tornin ae provincie di Udin, che a tacâ dal prin di Zenâr dal 2031 no veve plui ducj i Comuns che a contave l’an prime. 'nt veve trê di mancul.
Ce jerial sucedût? Jerino stâts sdrumâts di cualchi taramot, jerie rivade cualchi epidemie di vê copade dute la lôr int?
Nissune di chestis disgraciis. Pe precision si tratave di Basilian, che dal mês di Novembar simpri dal 2030, al jere deventât, par vie de sô scuadre di Balon, teritori dai Emirâts Arabos; Pagnà, che simpri tal stes an, dopo Palermo al jere deventât il 53° Stât Merecan. Infin Feagne, che cun cheste conte us contarìn la sô storie, cul so formadi, i siei mus e cu lis sôs cicognis, in chei agns, e jere deventâde un dai Comuns plui siôrs de provincie di Udin e, e forsit par chest tal 2030 e jere finide sot des mans dai cinês.
Tant Siore che la vevin stimade inte borse di Milan. Adiriture par tant che e jere insiorade, tal paîs a vevin cjatât ancje i bêçs par tornâ a fâ sù il so cjistiel, tal e cuâl di chel che a vevin tirât sù mil agns indaûr. Cun di plui, no si sa cun cetancj assensôrs, scjalis mobilis e no stin a fevelâ da bande largje e dal sistemi Wi-Fi che al cuvierzeve ogni tor dal cjistiel.
Insome Feagne e jere deventade un patrimoni, tante gracie, al diseve plui di cualchidun. Pecjât che tante bondance cul passâ dal timp e je deventade une vere disgracie. E dut par colpe di chei tancj feagnots, che come che o contavi parsore e àn fat stimâ in borse dut il paîs.
Par fâle curte, se un cristian al veve une cjase che e valeve 500,000 euros, fasintle stimâ inte borse di Milan, invezit di 500,000 al jere sigûr che je varessin stimade trê voltis di plui.
Cussì in chel paîs, lassant sta cualchi sotan, puaret, nassût puar e che cussì al veve di murî, ducj a jerin deventâts siôrs tant che i seics dal petroli. Parfin il Comun fasint valutâ in borse il cjistiel e ducj i palaçs sot dal so mandament, al jere deventât cussì siôr che al varès podût comprâ Gurize, Pordenon, Udin e Triest ducj insiemi.
Biâts, ni tal Comun e tant mancul jenfri la int a savevin che dutis chês bondancis che a vevin invistît inte borse a jerin deventadis azions che cualchidun, magari plui siôr, cuistantlis, al varès podût cussì deventâ paron di dute chê robe.
E cussì a son ladis lis robis. Feagne di une dì a chê altre le àn comprade i cinês. Ce disgracie! Fossie finide dome cussì. I cinês a pene comprade, le àn fate deventâ, cun dutis lis sôs bielecis, une piçule citât Stât, cul cjistiel che al jere deventât il palaç dai gnûfs parons. Tant al è vêr che dute la int nassude jenfri i siei mûrs e jere deventade foreste a cjase sô.
Lis robis, par sô fortune si son comedadis graciis ae lenghe che a fevelavi in chê citadine: il furlan. La stesse che si fevelave e che si fevele ancjemò, e che par fortune, almancul chê, non vevin podût invistâ inte borse di Milan.
Ma ce jerial sucedût? Ven a stâi che dutis chês bondancis che une volte a rindevin une fortune, cui cines, che une volte deventâts parons les lavoravin e comerciavin tal lôr lengaç no frutavin plui un centesim. Al è stât cussì che dopo vincj agns di ocupazion a àn rivendût par un blanc e par un neri dutis chês sostanziis a chei feagnots che cun tante umiliazions, par tancj agns, si sintivin emigrants a cjase lôr.
di Nello Malisano
Publicât di gelo stellato a lis 06:00:00 11 coments
Etichetis: Contis, Gjenar fantasience, Gjenar romantic, Gjenar sociâl, Nello Malisano
sabato 7 gennaio 2017
Al è impuartant fâsi capî
- Barbara, anìn, moviti, e je la cuatroche daûr a vignî fûr de cove cui piçui, moviti!
- O rivi subite.
O sin dongje, ma cidins e cence movisi a scats, come se o fossin dai sterps di orâr o di cualsisei
vert di cjarande.
- Cjale il mascjo, al è za sot de cjasute a spietâju, sint che la clame, ve là la mari, il prin… doi… trê… cuatri… cinc, al mancje un… se nol è saltât jù al vûl dî che al è muart dentri dal ûf. Contente di vêju becâts a vignî fûr?
- Jo sì, e tu?
- Se nol fos cussì nancje no varessin fât chel dilembo di viaç in Germanie.
- Ti impensitu ce che o vin passât a Straubing inte gnot che puartave a la Befane?
- Tâs tâs, tu che tu ti lamentis simpri che no ti puarti mai ator, che no nìn mai vie.
- Dîle dute e dîle par ben, par plasê: jo ti coventavi come interprete, dutcâs no tu saressis mai e po mai lât in Germanie a comprâ rassis!
Al riduce sot des mostacjis (che no l à) e ducj i doi a si cjalin cun braùre la fameute di cuatrochiuts (pai studiâts in latin il lôr non al è Bucephala albeola) che e fâs la sô prime spassizade dilunc sù pai trois di aghe che o vin intal repart "nursery".
Cul pinsîr o tornin a chê gnot tra il cinc e il sîs di Zenâr, partence di Codroip aes 5 di dopodimisdì e vie viers Straubing, coriere plene come un scus di apassionâts di bestiis di curtîl, cjacaris e ridadis cun cetancj acents daûr de divignince, musiche par radio, ma ancje la cassete di un film vecje come il cuc cun Jack Nicholson, par television, cricâ di cjartis che involuçavin i pagnuts, nasebons di salams, tapons di sûr che a saltin cul bot, nasebon ancje di vin.
Par un grum di lôr al è un rituâl passâ la Epifanie in Gjermanie, une braùre di contâ ai amîs intal bar, di fâ viodi il gjal, alt scuasi un metro cui colôrs cetant biei e la posture di une vuardie svuizare, comprât a Straubing!
Daspò nûf oris di viaç o rivin intune place une vore bocogne, nêf par tiere e un centenâr di corieris di dute Europe, ma no dome, parfin de Russie!
Lis bestiis a son dentri dai capanons e nô si metìn in file par jentrâ, sot de nevicje che e cole jù: cjalantsi ator a si viôt int di no sai cetantis divignincis, a si lu capìs ancje dai costums, cjapiei dal est, de Polonie, de Russie, lenghis di dute Europe e de Russie, cun di plui l'inglês che i marcjadants a san a doprâ juste par vendi ben.
Un timbri su la man, come in discoteche, e po dopo dentri, un tacât di chel altri tra lis cumieriis di scjaipulis: spesseâ par viodi cuâi arlevadôrs che a àn chel che al cîr Odillo, domande il presit, controle che lis rassis e vedin l'anel par il nestri Cites, regolamentâr dal colôr just par l'an che a son nassudis, tire sul presit, fâi firmâ i nestris documents di origjin, tal câs che nus fermi la Forestâl al confin, o sin in regule..
Domande, tradûs, cjale, paie, stâ atente cui bêçs, ducj che a ti pochin, ti sburtin, pôcs a an educazion, il timp al svole e o soi scanade ancje pe pôre che nus robedin i bêçs, pe tension di fâ dut prin di misdì, che la coriere e torne indaûr!
Une da pocjis voltis che o podevi mangjâ dolçs e Odillo no mi diseve nuie, parfin la uniche volte che o soi stade intun Mc Donald (austriac) e mi soi netade cun libidin un strudel cu la creme a la vanilie: jessi impuartante par Odillo par tradusi mi à puartât a cerçâ robis mai mangjadis prin (e nancje dopo) di chê volte alì.
La fameute e je nassude pacjifiche e nancje no si imagjine trops ricuarts che mari e pari cuatrocs (Bucephala Albeola) mi an permetût di tornâ a vivi.
di Barbara Battel
Etichetis: Barbara Battel, Contis, Gjenar romantic
Iscriviti a: Coments al post (Atom)


text:
Ancje chest an il Comun di Udin al à metût fûr il manifest pe Fieste de Liberazion scrit par furlan.
E je une iniziative che no si pues fâ di mancul di preseâle, par plui motîfs, a tacâ dal fat che la lenghe furlane e je stade une des lenghis de lote partigjane in Friûl e une des lenghis tibiadis de bande dal Fassisim cul so fanatisim nazionalist e antidemocratic. Cence dismenteâ che – e nol è un câs, de Cjarte di Chivasso ae Resistence furlane e slovene – la tutele des minorancis linguistichis e je une dai principis di fonde de Costituzion de Republiche taliane, che lis sôs lidrîs a son juste inte lote di Liberazion.
Par chel si cjatìn in cunvigne sei cul spirt de iniziative cjapade sù dal Comun sei cu lis riflessions in cont di chest argoment che si cjatin achì.
Cun di plui, nus fâs plasê che il sindic de Capitâl dal Friûl al vedi ancje fevelât par furlan intant dal so discors uficiâl di sabide stade in Place Libertât, cemût che si pues lei culì. Nus fâs plasê ancje che al sedi stât ricuardât il principi di fonde de Costituzion de Republiche taliane, che si cjate tal so articul 6, e che al sedi stât dit che «chest pinsîr di libertât civîl al à di compagnânus ogni moment che o doprìn la lenghe furlane e, juste par chel, al à ancje di sburtânus a doprâ il furlan in dutis lis ocasions».
In cont di tutele des minorancis, di principis di fonde de democrazie e dal furlan tant che lenghe di Liberazion e tant che lenghe europeane, a meretin segnalâts doi apontaments che a son stâts la setemane stade a Udin, ai 20 di Avrîl, e a Rome, la dì dopo: un incuintri alì de Regjon cul viceministri pai internis cu la deleghe pes minorancis linguistichis, Filippo Bubbico, e une audizion in Senât li des Comissions Afârs istituzionâls e Afârs forescj.
In dutis dôs lis ocasions la ARLeF (Agjenzie Regjonâl pe Lenghe Furlane) e il Comitât/Odbor/Komitaat/Comitato 482 a àn palesât la lôr opinion in cont de ratifiche de Cjarte europeane des lenghis regjonâls o minoritariis, che di chê si torne finalmentri a fevelâ in Parlament.
La ratifiche – a àn sclarît i rapresentants dal organisim regjonâl di politiche linguistiche par furlan e dal Comitât che al ten dongje une trentine di realtâts associativis espression de comunitât furlane, slovene e gjermaniche dal Friûl – e à di jessi une «ratifiche buine »: e à di previodi cundizions di tutele che no son di nivel inferiôr di ce che al è za previodût tes leçs statâls e regjonâls che a son in vore.
Rapresentants de ARLeF e dal Comitât 482 a àn presentât il lôr pont di viste comun in cont de ratifiche ancje a Rome, là che a àn fat indenant cualchi osservazion di merit in cont dai ûs publics de lenghe, de scuele e dai media e a àn consegnât un document là che si cjate une sorte di comparazion dai contignûts dai doi disens di leç di ratifiche che a son in discussion e duncje une valutazion di cemût che a son coerents cu la normative.
Vie pal incuintri di Udin, là che a jerin ancje i parlamentârs Carlo Pegorer e Tamara Blažina, il prefet di Udin, Provvidenza Delfina Raimondo, e diviers rapresentants dal Consei regjonâl e de Universitât dal Friûl, il president de ARLeF, Lorenzo Fabbro, al à frontât ancje altris cuistions che a tocjin la tutele de minorance linguistiche furlane, a tacâ de necessitât di intervignî pe formazion e il ricognossiment professionâl dai insegnants di/in lenghe furlane cu la creazion di une classe di concors di pueste e de dibisugne di previodi, tal gnûf Contrat di servizi tra il Ministeri des Comunicazions e la Rai, chê programazion radiotelevisive in lenghe furlane che si varès di fâ za di cuindis agns incà daûr de leç 482/1999.
In chê stesse ocasion Bubbico al à cjapât sù ancje il pont di viste dal Comitât 482, rapresentât di Carli Pup, che tal so intervent al à marcât cemût che lis cuistions di Fabbro e condividudis ancje di Serracchiani, Panariti e Torrenti, a sedin in sintonie cu lis istancis presentadis dal associazionisim.
Il puartevôs dal Comitât 482 al à stiçât il rapresentant dal Guvier ancje su la cuistion des cjartis di identitât bilengâls, stant che al coventarès slargjâ chest servizi, che al è za previodût pai citadins di lenghe francese de Val di Aoste, di lenghe slovene dal Friûl e di Triest e di lenghe todescje e ladine dal Trentin-Sud Tirôl, ancje a chês altris comunitâts minorizadis ricognossudis, a tacâ dai furlans e dai gjermanofons dal Friûl che, cun dut che a son stadis za fatis indenant richiestis specifichis tal passât, fin cumò no àn ancjemò vût rispueste in cont di chest argoment.


text:
Storiis, memoriis, identitâts, teritoriis. A son uns pocjis des peraulis clâf che a permetin di ricognossi i argoments e il program
di Tra le rocce e il cielo, festival che si davuelç in Trentin, in Vallarsa, di vuê a domenie 21 di Avost.
La manifestazion e à chê di meti dongje esperiencis, ideis e resonaments in cont dal mont e de mont, des ‘tieris altis’, tant che part dal mont. Si partìs dal Trentin, de sô storie e de sô situazion dal dì di vuê, par cjalâ ancje inaltrò: si si slargjisi su dut l’Arc des Alps e ancjemò in direzion dal Mediterani, dal Afghanistan o des zonis cjaldis des vueris e dai conflits dal dì di vuê, cu la memorie des vueris dal passât e in particolâr dal maçalici de Prime vuere mondiâl.
Il cartelon de rassegne al cjape dentri incuintris tematics, mostris, escursions, spetacui, proiezions di cines, presentazions di libris e taulis tarondis.
Vie pe zornade dai 19 di Avost, par esempli, si fevele di feminis e vueris, cuntune cjaladure specifiche ancje viers des minorancis linguistichis tes regjons des Alps.
Sabide ai 20, impen, vie pe buinore e po ancje dopo di misdì, l’argoment principâl al sarà chel des frontieris, dai confins, des migrazions
e de Europe.
Il program complet di dute la manifestazion si pues leilu achì.
Par savênt alc altri ancjemò, al baste dâ un cuc in rêt: achì, achì e achì.


text:
Par partecipâ:
Prin pas – Selezionait une imagjin
Selezionait la imagjin che o volês doprâ. E pues jessi sedi une des fotografiis di archivi che a vegnin dopradis dispès pai memes, sedi une vuestre fotografie. Tantis plateformis pe gjenerazion dai memes a àn za a disposizion imagjins. O podês doprâ plateformis tant che MemeGen e Memegenerator. O sin daûr a creâ une altre pagjine cu la liste di cualchi sît di ûs comun.
Secont pas – Zontait il test
Doprant une plateforme che e cree meme o un altri programari a vuestre sielte, sielzêt il test di meti sore e da pît de imagjin. Chest test al pues jessi divertent o riflessîf – us sostignìn intal creâ memes che a fevelin dal preservâ e dal infuartî une lenghe.
Tierç pas – Salvait e cjariait il meme
Salvait la imagjin e cjariaitle sul vuestri social media preferît (par esempli Instangram, Twitter, Facebook)
Cuart pas – Zontait Hashtags
- Zontait l’Hashtag #MemeML
- Zontait l’Hashtag de lenghe (par esempli, #Lakota #Youruba)
Tignît cont che promovi la diversitât linguistiche in rêt al vûl dî jessi in stât di comunicâ in cualsisedi lenghe cence che al coventi rindi disponibil il contignût par cui che nol fevele chê lenghe stesse. In ogni câs, se o vês chê di rivâ a di un public plui larc, o vês la pussibilitât di furnî une traduzion gjenerâl dal test pe descrizion des ideis che a puedin jessi dificilis di voltâ in maniere leterâl.
Cuint pas – partecipait ae sfide
- Cjatait altris personis che a àn condividût i lôr memes cul hashtag #memeML su Istangram, Twitter o Facebook e comentait, condividêt, tornait a publicâ e tweetâ;
- Cirît l’hashtag de vuestre lenghe. Stait daûr a chei che a crein memes inte vuestre lenghe mari (par esempli #Lakota, #Yoruba);
- Visait altris personis par che a crein ancje lôr un meme.
Sest pas – Divertîtsi!


text:
dimecres, de novembre 04, 2009
e dopo il viaç si scugne scomençâ a fâ alc
Bon, za dôs setemanis che soi tornât da Norvegje, biel viaç, lunc ma si sin divertûts, il paîs al è biel ancje se plui come robis naturâls, tipo a Oslo come robis storichis al jere pôc e nuie... e i presits a son altonons pai talians, il dopli e ancje di plui... a stâ un pâr di mês là tu vâs in faliment pensi... par tantis robis a son indevant come che mi spietavi, par esempli o vin cjapât un treno di gnot e dongje dai sedii comuts che tu podevis distirâti a regalavin ancje il kit par durmî cun cuviertute, cusin di sglonfâ e mascare pal lusôr... ducj chei che a àn cjapât un ICN o un Espres in Italie a san che durmî al è impussibil parcè che tu stâs plui che stret e in plui la int a fâs casin. Po al jere ancje biel il fat che se tu partavis lis butilis intun supermarket ti tornavin i bêçs dal vueit... un biel incentîf al ricicli! Po cumò soi ancjemò che mi stoi tornant a meti in timp cui studis, cun pocje voie di fâ... sabide e domenie e je vignude a cjatâmi A. di sù e o vin zirât un pôc insieme... tra l'altri, une biele scene: o jeri dongje de stazion di Bologne, sot di un tendon dulà che a vendin libris doprâts, sinti un frutut tabaiâ par furlan, ma mi sameave strani, voi dongje e mi meti a cjacarâ cu la mari, che e jere di Tarcint... mi à fat plasê sintî che e fevelave cui fruts par furlan, nol è che tu lu viodis tant spès vuê.... mandi al Rototom che al emigrarà a Barcelone, magari podessi fâlu ancje jo.....
Subscriure's a: Missatges (Atom)


text:
lunedì 19 ottobre 2015
Une cjoche pardabon
9 coments:
- Luciano Marinig ha detto...
-
Nelo, mi si impie un ricuart lontan,cuant i necessaris di une volte e jerin tirats su tal cjanton dal ledanar a cianussis di mangjedure,e cuant no esistevin i "cento metri di leggerezza" sostituits dai scartozs e dai çuncui che lis gjambis vevin intor. Lussian
- 19/10/15, 09:58
- Galliano ha detto...
-
Situazions che al dì di vuê a saressin di fantasience, ma che a àn fat part di chel mont di îr. Ricuardâlis nol fâs dam.
Mandi Nello
- 19/10/15, 16:49
-
-
Lussian, i scartòs des panolis de blave a levin miôr dai tocs di cjarte patinade.... Bepi
- 20/10/15, 00:01
-
-
A je vere Bepi,e po dopo a jerin, cemut ca si dis vue, BIOLOGICI. Dongje dal necessari si usave ancje planta une plante di figar cu lis fueis dapruf de balconete, a puartade di man, dimut dopra lis fueis da bande dal sgrass o de bande lisse a secont de evacuasion corporal.Mandi Bepi a ti e a Nelo ca nus conte simpri une mior. Lussian
- 20/10/15, 09:48
-
-
Lussian, gracie. I tiei preseament mi oblein a scrivi un'altre conte. Se ducj chei c'a lein a fossin come te che non tu mancjis mai di fâ i compliments a dutis lis contis, contecurte, deventarès plui bile di chê c'a je za.
Nello Malisano
- 20/10/15, 12:11
-
-
Galliano, gracie ancje a ti. Vere la conte al è un fat vêr, sucedût che jo o jeri ancjemò frut: tancj agns indaûr. E o ringracii che fuarce che ogni tant e ripuarte tal me cerviel chescj ricuarts.
Nello Malisano
- 20/10/15, 12:18
- Giovanni Nello Malisano ha detto...
-
Bepi graciis ancje a ti, lu stes se se come distance, tu sês plui dongje di Lussian e Galliano. Cui scartòs, tu scrivis, che al lave miôr. Ma sacrament cuant che si rompevin....
Nello Malisabo
- 20/10/15, 12:25
-
-
Nelo, e ierin incidents ch'a podevin capitâ ancje cu lis fueis dal figâr, come ch'al ricuarde Lussian... Bepi
- 20/10/15, 15:50
-
-
No puess fa di mancul di poia cheste poesiole su la conte di nelo. CESSOS DI UNE VOLTE. L'ambient jere bass e poc areat, e dal flat di plui cui vignive incensat / la toelett le clamavin cul numar di 100,e intune buse cu la vasche si poiave l'escrement / il daur in chest cesso lu netavin cul det,che a sio volte vignive mondat de paret_su parets là che il mur jere plui sliss,cul det e le miarde fasevin dai scrits / cussi chel che dopo al lave a caga, il giornal pe leture al podeve cjala / ducj a si sa che il progress al è aumentat, tant che çuncul e scartòs il puest dal det an cjapat / e ce sagre e ce gjonde tal gabinet, tu podevis poiale che il det jere net / l'uniche robe ca je lade mal, al'è stat che sul mur no si leieve il giornal. Lussian
- 20/10/15, 16:11


text:
Piermario Ciani par passe trente agns al à sperimentât in maniere creative art e comunicazion. Bertiûl al è il paîs dal Friûl di Mieç che in graciis de sô ativitât poliedriche, che tra lis altris lu veve viodût tant che ideatôr dai coletîfs Trax, Luther Blissett (cumò Wu Ming) e FUN – Funtastic United Nations, al è deventât un lûc di scambi internazionâl di ideis e di inovazions.
Propit achì, vuê, Piermario Ciani al ven memoreât cuntune schirie di events che a cjapin sù diviers dai siei percors artistics, tra mail art, fotografie, grafiche, editorie, musiche.
Il program al cjape dentri incuintris, concierts, performances e la mostre ‘One more Trax’. Par ce che al tocje la musiche, la manifestazion di Bertiûl e previôt lis rileaborazions dai tocs che si cjatin te ‘mitiche’ compilation ‘Trax 0982 XTRA’, espression dal progjet Trax, che al veve metût dongje passe cinccent artiscj di dut il mont, e la presentazion dal gnûf disc dai Arbe Garbe, ‘Complete Communion’.
Dutis lis informazions in cont de iniziative si cjatin achì e achì.